Rakyat sambut baik penguatkuasaan Akta Antigangguan Seksual 2022

KUALA LUMPUR, 29 Mac- Kementerian Pembangunan Wanita, Keluarga dan Masyarakat (KPWKM) akan menguatkuasakan Akta Antigangguan Seksual 2022 [Akta 840] secara berperingkat.KPWKM memaklumkan penguatkuasaan Akta 840 itu membabitkan takrifan gangguan seksual, elemen kesedaran dan pencegahan mengenai gangguan seksual kepada masyarakat.Pelbagai reaksi positif masyarakat mengenai penguatkuasaan Akta 840."Saya seorang wanita dan juga seorang ibu. Dengan adanya akta ini akan dapat mempertingkatkan tentang kedudukan undang-undang di negara kita, dapat meningkatkan kesedaran dan juga interversi mengenai hak-hak wanita dan juga kanak-kanak, nasib wanita dan kanak-kanak akan terbela", kata pengarah sebuah syarikat swasta, juga merupakan seorang ibu, Aznita Ab Ghani. "Saya rasa bagus di luluskan.Tambahan lagi, wanita akan cepat melaporkan, jadi mereka akan rasa selamat dan rasa apa-apa laporan mereka buat itu akan di ambil tindakan dengan segera", kata pekerja swasta, Pawaimalan.

"Bagi saya akta ini diluluskan sangat bagus, bagi kesedaran kepada masarakat sejagat umum di luar sana bagi kesedaran. Tambahan pula kanak-kanak di bawah umur mereka tiada tempat untuk mengadu, jadinya dari segi konteks keluarga memang bagus juga untuk mereka dapat punya hak masing-masing, anak-anak sendirilah, kata Muhamad Syafiq Ikmal.Manakala Perunding Motivasi, Eliza Fiza Zulkifle, berkata akta ini memupuk kesedaran kepada masyarakat dan ianya perlu di pupuk sejak di alam persekolahan."Pendidikan seksual sebenarnya harus di beritahu di sekolah supaya anak-anak tahu contoh hubungan batasan hubungan anak ayah anak abang anak perempuan dengan bapa saudara sebab kita lihat kes di Malaysia ini banyak perkara-perkara seperti itu yang berlaku."Jadi bagi saya kefahaman dengan mengambil kira gangguan seksual, kita perlu tahu, wanita perlu didik, hak anak-anak tentang gangguan seksual", katanya selepas menjadi tetamu dalamrancangan Selamat Pagi Malaysia di Angkasapuri.


Anwar tiba di Hainan, lawatan rasmi 2 hari

HAINAN, 29 Mac- Perdana Menteri Datuk Seri Anwar Ibrahim, tiba di Hainan, China untuk lawatan rasmi dua hari sempena Forum Boao untuk Asia (BFA) 2023. Pesawat Khas yang membawa Perdana Menteri tiba di Lapangan Terbang Antarabangsa Boao pada pukul 5.30 petang waktu tempatan.Anwar diiringi Menteri Pengangkutan, Anthony Loke serta Menteri Perumahan dan Kerajaan Tempatan, Ngar Kor Ming. Ketibaan Anwar dan delegasi disambut oleh Naib Gabenor Hainan, Chen Huaiyu, Menteri Luar Negeri, Datuk Seri Dr Zambry Abdul Kadir, Duta Besar Malaysia ke China, Datuk Nushirwan Zainal Abidin dan Konsulat Jeneral Malaysia ke Guangzhou, Suraya Ahmad Pauzi.Acara pertama beliau ialah menghadiri Majlis Iftar bersama komuniti muslim di Hainan dan kira-kira 70 orang delegasi Malaysia yang menyertai BFA 2023 di Hotel Boao Golden Coast.

Beliau kemudiannya dijadual menghadiri mesyuarat bersama kepimpinan tertinggi pengendali projek utama Laluan Rel Pantai Timur (ECRL), China Communications Construction Company (CCCC).Manakala esok, Anwar dijangka akan mengadakan mesyuarat dua hala bersama Perdana Menteri Singapura Lee Tsien Loong sebelum menyampaikan ucapan pada sesi pembukaan plenary BFA 2023, yang turut dihadiri Perdana Menteri China, Li Qiang.


Lawatan PM ke Beijing bakal raih pelaburan besar

KUALA LUMPUR, 30 Mac- Jadual padat menanti Perdana Menteri, Datuk Seri Anwar Ibrahim dalam rangka lawatan rasmi tiga hari ke Beijing bermula petang ini.Datuk Seri Anwar dijangka tiba di Lapangan Terbang  Antarabangsa Ibu Kota Beijing kira-kira pukul 4.30 petang.Lawatan rasmi pertama perdana menteri ke Tanah Besar itu sejak menerajui kerajaan pada 24 November lalu adalah berbekal misi mempertingkat hubungan dan kerjasama dua hala, selain bertujuan menyambut ulang tahun ke-10 Perkongsian Strategik Komprehensif Malaysia-China tahun ini.Anwar turut diiringi Menteri Luar, Datuk Seri Zambry Abd Kadir, Menteri Perdagangan Antarabangsa dan Industri, Tengku Datuk Seri Zafrul Abdul Aziz dan Menteri Pengangkutan, Anthony Loke Siew Fook.Hadir sama, Menteri Perumahan dan Kerajaan Tempatan, Nga Kor Ming, Menteri Sains, Teknologi dan Inovasi, Chang Lih Kang serta Menteri Pelancongan, Seni dan Budaya, Datuk Seri Tiong King Sing.Perdana menteri akan memulakan program pertama di Beijing hari ini dengan majlis berbuka puasa yang akan dihadiri lebih 200 rakyat Malaysia di China dan delegasi Malaysia.Terdahulu, dalam sidang media bersama Menteri Luar Datuk Seri Zambry memaklumkan, lawatan kali ini bakal menyaksikan sejumlah pelaburan besar dibawa masuk ke dalam negara.Sekurang-kurangnya, 14 memorandum persefahaman (MoU) akan dimeterai melibatkan kerjasama kerajaan dengan kerajaan dan perniagaan dengan perniagaan, sekali gus memberi impak kepada ekonomi, pelaburan dan pertanian.

(Anwar Ibrahim tiba di Lapangan Terbang Qionghai Bo’ao, Hainan semalam, bersempenalawatan rasmi ke Republik Rakyat China/Foto FB Anwar Ibrahim


SJKP manfaatkan golongan sasar

KUALA LUMPUR, 29 Mac - Skim Jaminan Kredit Perumahan (SJKP) yang mengantikan Program Skim Rumah Pertamaku (SRP) boleh memberi manfaat kepada golongan sasar, kata Ahli Dewan Negara Senator Mohd Hasbie Muda.Melalui pelaksanaannya ia dapat membantu pembeli rumah pertama yang tidak mempunyai pendapatan tetap atau penyata gaji seperti pekerja ekonomi gig dan bebas, pemilik perniagaan, peniaga atau usahawan kecil."Sebenarnya kerajaan telah memperkenalkan SJKP dan skim ini sebenarnya tidak banyak berbeza dgn SRP , sebenarnya kerajaan melihat sekarang ini ramai dalam kalangan anak muda mereka tiada 'payslip' jadi mereka sukar untuk membuat pinjaman perumahan jadi kerajaan meilhat itu isu yang besar dan skim ini mempermudahkan pembeli membeli rumah pertama," kata Mohd Hasbie, di sini.

(Mohd Hasbie menyatakannya ketika menjadi tetamu dalamProgram Selamat Pagi Malaysia di Angkasapuri Kota Media)

Tambah Mohd Hasbie lagi, sebanyak RM5,000 nilai pinjaman sediakan melalui Syarikat Jaminan Kredit Perumahan Berhad yang dijangka bakal memberi manfaat kepada hampir 20,000 peminjam yang memerlukan.


Lawatan PM ke China, jangka bawa pelaburan besar kepada negara

BEIJING, 29 Mac- Lawatan Perdana Menteri, Datuk Seri Anwar Ibrahim ke China bakal menyaksikan pengumuman jumlah pelaburan besar negara itu ke Malaysia.Ini termasuk 14 Memorandum Persefahaman (MoU) yang akan dimeterai meliputi aspek perdagangan, pelaburan dan pertanian.Menteri Luar, Datuk Seri Dr Zambry Abdul Kadir berkata Perdana Menteri dijadual akan terlibat dalam Mesyuarat Meja Bulat bersama pelabur berprofil tinggi dan tokoh korporat China pada 1 April nanti.Diikuti Forum Perniagaan yang membabitkan 1,000 peserta, sekali gus dijadual memeterai 11 MoU antara syarikat Malaysia-China.  Tiga lagi memorandum akan ditandatangani menerusi Mesyuarat Dua Hala Malaysia-China bersama Tuan Yang Terutama Premier Li Qiang."Perbincangan kedua-dua pemimpin akan tertumpu kepada pemerincian langkah yang boleh diambil khususnya dalam bidang ekonomi, perdagangan dan pelaburan. "Dijangkakan bahawa mereka akan menyentuh projek-projek tertentu yang akan mengukuhkan lagi hubungan ekonomi yang akan memberi manfaat kepada rakyat kedua-dua negara," katanya pada sidang media, di sini.

(Datuk Seri Dr Zambry Abdul Kadir/Foto Bernama)

Lawatan kali ini juga disifatkan sebagai bersejarah dengan mengambil kira undangan yang diterima Perdana Menteri oleh Kerajaan China; bertujuan memupuk hubungan rapat dengan Kerajaan Perpaduan.Malah gagasan Malaysia Madani turut senada dengan hasrat Presiden Xi Jinping yang tekad membanteras rasuah, penyelewengan dan salah guna kuasa.Di samping itu, dengan keberadaan sejumlah besar tokoh-tokoh korporat dari Malaysia dan China, lawatan itu juga telah berjaya mengukuhkan lagi jalinan perdagangan di antara kedua-dua negara," tambah Zambry.Perdana Menteri dijadual tiba di Beijing esok, kira-kira 4.30 petang.Program pertama beliau merupakan Majlis Iftar, melibatkan lebih 200 rakyat Malaysia di China dan deligasi Malaysia.China merupakan rakan dagang Malaysia yang terbesar semenjak 2009.  Nilai perdagangan antara Malaysia dan China pada tahun 2022 telah mencecah 17.1 peratus dari jumlah perdagangan global Malaysia yang bernilai RM2.8 trilion. Jumlah perdagangan antara Malaysia dan China bagi tahun 2022 adalah sebanyak RM487.13 bilion iaitu peningkatan sebanyak 15.6 peratus berbanding tempoh yang sama pada tahun 2021. Jumlah eksport ke China pula meningkat sebanyak 9.4 peratus berjumlah RM210.62 bilion (USD47.84 billion), manakala, jumlah import daripada China mencatatkan peningkatan sebanyak 20.7 peratus berjumlah RM276.50 billion (USD62.78 billion), berbanding tahun sebelumnya.  Manakala nilai pelaburan daripada China bernilai RM9.6 billion (USD2.2 billion) yang telah membuka peluang-peluang pekerjaan kepada 6,193 orang pada tahun 2022.


Lima klinik kesihatan sedang dibina di Sarawak

KUALA LUMPUR, 29 Mac - Lima klinik kesihatan kini dalam proses pembinaan di Sarawak bagi memberi akses perkhidmatan kesihatan kepada komuniti pedalaman dan luar bandar, Dewan Rakyat diberitahu hari ini.Timbalan Menteri Kesihatan Lukanisman Awang Sauni berkata kelima-lima pembinaan klinik itu adalah di Lubok Antu, Julau, Serian, Lawas dan Daro, Sarawak."Selain itu, Kementerian Kesihatan (KKM) telah mengenal pasti 16 buah lokasi termasuk daerah-daerah di Sabah dan Sarawak yang tidak mempunyai perkhidmatan klinik kesihatan dan bergantung kepada jabatan pesakit luar."Keperluan klinik-klinik ini kita berikan tumpuan khusus dan kita berharap Perdana Menteri Datuk Seri Anwar Ibrahim yang juga selaku Menteri Kewangan akan meneruskan peruntukan khusus bagi meningkatkan serta menaik taraf fasiliti klinik di pedalaman dan juga di luar bandar," katanya.Beliau menjawab pertanyaan Datuk Ali Biju (PN-Saratok) mengenai usaha kementerian mengatasi isu kekurangan klinik kesihatan luar bandar di Sabah dan Sarawak supaya rakyat mendapat akses rawatan kesihatan yang sewajarnya pada sesi soal jawab.

Sementara itu, Lukanisman berkata dalam usaha untuk menarik lebih ramai pegawai perubatan untuk berkhidmat di kawasan pedalaman Sabah dan Sarawak, kementerian merancang untuk menyediakan sekurang-kurangnya penempatan atau kuaters yang bersesuaian untuk mereka."Selain itu, kita sedang berbincang dengan kerajaan-kerajaan negeri berkenaan agar kerajaan negeri juga membantu dari sudut penyediaan infrastruktur dengan sedikit 'perks' (insentif) kepada para doktor yang mahu berkhidmat di luar bandar," katanya. Beliau berkata demikian sebagai menjawab pertanyaan tambahan Dr Kelvin Yii Lee Wuen (PH-Bandar Kuching) tentang inisiatif dilakukan kerajaan bagi meningkatkan bilangan pegawai perubatan yang berkhidmat di kawasan pedalaman Sabah dan Sarawak. - BERNAMA


Mogok doktor kontrak, perlu dipertimbang - Dr. Noor Hisham

(Ketua Pengarah Kesihatan Tan Sri Dr Noor Hisham Abdullah)

KUALA LUMPUR, 29 Mac- Penganjuran mogok boleh menyebabkan perkhidmatan kesihatan terjejas selama mana ianya dianjurkan dan tindakan itu perlu dipertimbangkan dengan teliti.

Ketua Pengarah Kesihatan, Tan Sri Dr Noor Hisham Abdullah turut menyatakan bahawa mogok bukan suatu jalan penyelesaian terbaik dan permasalahan yang timbul perlu ditangani dengan penglibatan bersama serta cara yang lebih berhemah.

Dr Noor Hisham menerusi kenyataan media mengulas mogok doktor kontrak yang dikatakan bakal berlangsung dari 3 hingga 5 April ini.

“Ini memandangkan perkhidmatan kesihatan merupakan suatu perkhidmatan kritikal, terutama kerana ia melibatkan nyawa manusia dan kesejahteraan rakyat. Maka saya berpandangan mogok terutama secara tidak terancang, mungkin bukan suatu jalan penyelesaian yang terbaik terhadap apa jua permasalahan yang timbul berkaitan dengan profesion pegawai perubatan atau mana-mana skim profesional lain”, kata Dr. Noor Hisham.

Tambahnya, buat masa ini Kementerian Kesihatan hanya menerima hebahan mengenai mogok tersebut melalui saluran media sosial sahaja.

“Kementerian ini tidak mempunyai maklumat lanjut mengenai mogok tersebut,” katanya.

Dr. Noor Hisham juga mahu perkhidmatan kesihatan di negara ini perlu terus dianggap sebagai sektor kritikal, begitu juga bagi petugas kesihatan disebabkan kompleksiti sektor tersebut, serta cabaran, risiko dan jerih perih yang perlu dihadapi oleh anggota kesihatan dalam menjalankan tugasan dan tanggungjawab mereka.

“Umum diketahui bahawa sebahagian besarnya adalah bawah Sektor Awam, dan Perkhidmatan Kesihatan merupakan salah satu penyumbang terbesar kepada kemakmuran serta pertumbuhan ekonomi negara,”katanya.

Justeru, tanpa sistem kesihatan yang utuh dan warga kerja perkhidmatan kesihatan yang terus memberikan perkhidmatan, tidak mungkin negara boleh terus maju ke hadapan. Ini jelas menunjukkan bahawa kesihatan adalah salah satu daripada hak asasi manusia, dan perkhidmatan kesihatan perlu terus diutamakan.

Mengambil contoh pandemik COVID-19, Dr. Noor Hisham berkata, COVID-19 telah mengajar kita bahawa tanpa sistem kesihatan yang berdaya tahan, negara tidak mungkin dapat mengawal wabak tersebut dengan baik dan orang ramai tidak mungkin dapat meneruskan aktiviti kehidupan seperti kebiasaan.

“Kemakmuran yang kita kecapi kini sudah tentu banyak disumbangkan oleh pakar dan anggota kesihatan dalam pelbagai peringkat sama ada dalam sektor pencegahan atau kesihatan awam mahupun yang bertugas di sektor klinikal dan penyelidikan.

“Masing-masing mereka mempunyai peranan yang sangat penting. Berkat pengorbanan yang dilakukan oleh anggota kesihatan sebelum ini, rakyat dapat menjalankan pekerjaan mereka semula, kita dapat berkumpul beramai-ramai bersama keluarga dan kenalan, Ramadan dapat disambut seperti biasa, kegembiraan perayaan dapat dirasai dan pelbagai lagi”, katanya.

Beliau juga mahu, perkhidmatan kesihatan seharusnya perlu terus berdaya tahan kerana cabaran akan datang termasuk risiko krisis atau pandemik mungkin lebih hebat dan kompleks daripada apa yang dilalui sebelum ini.

Atas perkara itu, petugas kesihatan kata Dr. Noor Hisham yang merupakan aset utama perkhidmatan kesihatan perlu terus diberi perhatian, termasuk imbuhan sewajarnya buat perkhidmatan mereka.

“Kerajaan dari semasa ke semasa telah memberi respon atau bertindak terhadap permasalahan serta permintaan yang ditimbulkan oleh anggota kesihatan. Antaranya mewujudkan perjawatan tetap, memberi penajaan latihan kepakaran atau latihan lanjutan, kenaikan pangkat secara time-based, peluang kenaikan ke gred khas dan pengwujudan gred UD56 untuk pakar perubatan dan sebagainya.

“Skim kesihatan yang lain juga diambil peduli dan ditambah baik. Saya percaya, Kerajaan dari semasa ke semasa akan memastikan bahawa segala permasalahan dan permintaan ini diteliti sesuai dengan isu semasa serta diberi penyelesaian sewajarnya berdasarkan kepada kemampuan ekonomi negara,” menurut kenyataan tersebut.


Bantuan Khas Aidilfitri RM200 untuk pekebun kecil getah, pesawah dan nelayan

(Perdana Menteri, Datuk Seri Anwar Ibrahim ketika membentangkan Rang Undang-undang Perbekalan (2023) di Dewan Negara, hari ini)

KUALA LUMPUR, 29 Mac - Kerajaan bersetuju untuk menyalurkan Bantuan Khas Kewangan Aidilfitri sebanyak RM200 kepada 850,000 orang pekebun kecil getah, pesawah dan nelayan. Jelas Perdana Menteri, Datuk Seri Anwar Ibrahim, dengan bantuan yang berjumlah RM170 juta tersebut dapat meringankan beban golongan berkenaan menjelang Aidilfitri."Saya bersetuju untuk menyalurkan Bantuan Khas Kewangan Aidilfitri kepada 850,000 orang pekebun kecil getah, pesawah dan nelayan sebanyak RM200 lagi tambahan daripada telah diumumkan, ini akan menelan belanja sebanyak RM170 juta," kata beliau ketika membentangkan Rang Undang-undang Perbekalan (2023) di Dewan Negara, di sini hari ini.

Sebelum ini, kerajaan telah menyediakan bantuan sehingga RM300 sebulan kepada golongan nelayan.Belanjawan 2023 juga menyediakan sumbangan tunai kepada pesawah padi sebanyak RM200 sebulan untuk tempoh tiga bulan semusim.Kerajaan turut bersetuju menaikkan sumbangan musim tengkujuh daripada RM600 kepada RM800 untuk tempoh empat bulan kepada pekebun kecil getah.


RUU Perbekalan 2023 dibentang di Dewan Negara

KUALA LUMPUR, 29 Mac- Perdana Menteri, Datuk Seri Anwar Ibrahim membentangkan Rang Undang Undang (RUU) Perbekalan 2023 di Dewan Negara.Pembentangan bermula pukul 10.30 pagi tadi.Sebelum ini, Belanjawan 2023 Malaysia Madani dibentangkan di Dewan Rakyat pada 24 Februari dan dibahaskan serta diluluskan di peringkat dasar.Belanjawan 2023 memperuntukkan sejumlah RM388.1 bilion, dengan RM289.1 bilion untuk perbelanjaan mengurus.Manakala RM99 bilion bagi perbelanjaan pembangunan, termasuk RM2 bilion simpanan luar jangka.Selepas dibentangkan, Belanjawan 2023 akan dibahaskan oleh ahli Dewan Negara di peringkat dasar dan jawatankuasa kementerian sebelum diluluskan.

(Datuk Seri Anwar Ibrahim ketika membentangkan Rang Undang Undang (RUU) Perbekalan 2023 di Dewan Negara/Foto Bernama)

Tidak kurangkan peruntukan kerajaan negeriDalam pembentangannya, Perdana Menteri turut menyangkal kenyataan fitnah yang mendakwa sesetengah negeri menerima peruntukan kurang.Tegas beliau, kerajaan tidak mengurangkan sebarang peruntukan malah ditingkatkan tahun ini."Saya harap hentikan soal tohmahan fitnah bahawa kita kurangkan atau kita anak tirikan, tidak boleh kerana saya jadi Menteri Kewangan bagi rakyat Malaysia, bukan bagi negeri-negeri yang menyokong Kerajaan Perpaduan.Tambahnya, pemberian dan bantuan kewangan Persekutuan kepada kerajaan negeri ditadbir pembangkang juga telah meningkat.Sejumlah RM1.43 bilion diperuntukkan bawah Belanjawan 2023 kepada negeri Kedah, Kelantan, Terengganu dan Perlis.


Lawatan rasmi ke China, PM hadiri BFA 2023 di Hainan

(Perdana Menteri, Datuk Seri Anwar Ibrahim/Foto fail Bernama)

HAINAN, CHINA, 28 Mac- Perdana Menteri, Datuk Seri Anwar Ibrahim antara pemimpin tertinggi negara yang akan menghadiri Forum Boao untuk Asia (BFA) 2023 di Hainan, China.Forum yang memfokuskan isu-isu di Asia dan ekonomi serantau itu berlangsung selama empat hari bermula hari ini.BFA kali ini menampilkan tema Ketidaktentuan Dunia: Perpaduan dan Kerjasama Untuk Kemajuan di Sebalik Cabaran.Antara jadual BFA 2023 hari ini ialah sesi sidang media persidangan tahunan BFA diikuti perbincangan topik landskap baharu perindustrian dan rantaian bekalan.BFA 2023 diteruskan dengan mesyuarat majlis penasihat BFA, perbincangan meja bulat bersama usahawan swasta, perkongsian peluang pembangunan serta rundingan budaya.Esok Perdana Menteri dijangka tiba di Lapangan Terbang Antarabangsa Boao pada pukul 3.00 petang dan akan menghadiri Majlis Iftar bersama komuniti muslim di Hainan.Perdana Menteri juga akan mengadakan mesyuarat bersama kepimpinan tertinggi "China Communications Construction Company" CCCC.Beliau dijangka memberi ucapan pada sesi pembukaan plenary BFA, pada Khamis.

(Bendera Malaysia dinaikkan bersama bendera negara-negara yang menyertai "Boao Forum For Asia" di hadapan tempat persidangan yang bermula pada 28 hingga 31 Mac ini/Foto Bernama)

Lawatan rasmi Anwar ke China bermula esok merupakan lawatan antarabangsa kesembilan beliau selepas mengangkat sumpah sebagai Perdana Menteri ke-10 pada November tahun lalu.Selepas lawatan kerja dua hari ke Hainan, Perdana Menteri akan berangkat ke Beijing, China.Hubungan diplomatik antara Malaysia dan China terjalin sejak 1974.Malah perdagangan antara kedua-dua negara juga mencatatkan prestasi cemerlang, tahun lepas.Jumlah perdagangan tahun lalu mencatat keuntungan sebanyak RM876 bilion iaitu meningkat 15.6 peratus pada tahun ke tahun.Jumlah itu juga kali pertama dalam sejarah melepasi RM863 bilion.Justeru lawatan Perdana Menteri kali ini sudah semestinya bakal menterjemah lembaran baharu terutama sektor perdagangan dan pelaburan antara Malaysia dan China.Laporan wartawan Dian Fatiha Maknoh


Tidak wujud kartel, monopoli dalam industri gula - KPDN

KUALA LUMPUR, 28 Mac- Tidak wujud kartel atau monopoli dalam industri gula, tetapi duapoli iaitu syarikat MSM dan CSR.Menurut Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh, kerajaan mengawal harga gula putih bertapis iaitu RM2.85 untuk gula kasar dan RM2.95 untuk gula halus.Jelasnya lagi, selain dari kedua-dua jenis gula tersebut, kerajaan tidak mengawal gula perang, gula kristal, gula icing dan gula batu."Izinkan saya beri sedikit penjelasan berkenaan kegunaan istilah yang selalu diguna pakai oleh ahli-ahli parlimen yang kadang-kadang tidak menepati. "Yang pertama berkenaan perkataan monopoli. Monopoli bermakna hanya ada satu pemain sahaja dalam satu-satu industri. Jadi semua industri yang disebut oleh Tasek Gelugor seperti simen, ayam, telur, gula ini bukan monopoli. "Yang kedua monopoli tidak menyalahi undang-undang kerana Malaysia tidak ada undang-undang antimonopoli. "Yang ketiga monopoli jadi salah apabila industri salah guna kedudukan mereka yang dominan dan mereka mendominasikan keadaan dalam pasaran," katanya.Beliau menjawab pertanyaan wakil Tasek Gelugor, Datuk Wan Saifulruddin Wan Jan.

(Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh)

Tambahnya, Suruhanjaya Persaingan Malaysia (MyCC) sentiasa memantau pasaran bagi memastikan syarikat dominan tidak membuli pemain industri yang kecil dan mengekalkan iklim persaingan yang sihat di Malaysia demi kebaikan pengguna dan ekonomi negara.Setakat ini, MyCC sedang aktif menyiasat lebih dari 500 syarikat atas dakwaan terlibat dalam kartel tipan bida berkaitan perolehan kerajaan melibatkan lebih RM2 billion.Perolehan-perolehan kerajaan yang menjadi fokus penyiasatan MyCC sekarang adalah sektor perkhidmatan, makanan, pembinaan dan pembekalan.


Jabatan Peguam Negara diarah kaji penubuhan badan bebas

KUALA LUMPUR, 28 Mac- Jabatan Peguam Negara telah diarahkan mengkaji untuk menubuhkan satu badan bebas sebagai mekanisme bagi menyiasat dakwaan atau tuduhan terhadap semua agensi penguatkuasaan.Ia termasuk Suruhanjaya Pencegahan Rasuah Malaysia (SPRM).Perdana Menteri, Datuk Seri Anwar Ibrahim berkata, perkara itu penting kerana jika ada sebarang tuduhan, terdapat badan bebas untuk menyiasatnya."Sekarang saya sudah minta Jabatan Peguam Negara mengkaji semua cadangan awal supaya ada mekanisme untuk semua badan penguatkuasaan, kalau ada tuduhan khas untuk pegawai SPRM, Jabatan Imigresen, Kastam atau polis, maka ada badan bebas dalam bentuk sama ada suruhanjaya namun saya belum pasti. "Tetapi sudah ada arahan kepada Jabatan Peguam Negara untuk kemuka cadangan supaya badan penguatkuasaan ini tak siasat sendiri, tetapi ada badan lain bebas yang akan menyiasat," katanya.

Berita berkaitan:5 badan pemantau bebas, profesional dilantik perkukuh kedudukan SPRM

Beliau menjawab soalan tambahan Wakil Damansara Gobind Singh Deo yang meminta sama ada akan wujud satu badan bebas untuk menyiasat pegawai tertinggi seperti SPRM sekiranya ada sebarang pertuduhan atau aduan.


5 badan pemantau bebas, profesional dilantik perkukuh kedudukan SPRM

KUALA LUMPUR, 28 Mac- Suruhanjaya Pencegahan Rasuah Malaysia (SPRM) bebas menjalankan tugas tanpa sebarang campur tangan dari mana-mana pihak serta tidak tertakluk di bawah arahan Perdana Menteri di bawah peruntukan undang-undang sedia ada.Jelas Perdana Menteri, Datuk Seri Anwar Ibrahim, lima badan pemantau bebas dan profesional telah dilantik bagi memperkukuh kedudukan SPRM.Badan itu ialah Jawatankuasa Khas Mengenai Rasuah, Lembaga Penasihat Pencegahan Rasuah, Jawatankuasa Aduan, Panel Penilaian Operasi dan Panel Perundingan Pencegahan Rasuah."Saya tidak bermasalah untuk menimbang syor transpercu antarabangsa dan lain-lain saya tidak fikir kita harus menggunakan perubahan semata-mata dengan syor ini.

(Perdana Menteri, Datuk Seri Anwar Ibrahim)

"Kita juga tentulah sebaik ada pekembangan syor ini haruslah dikemukakan pada Jawatankuasa Pilihan Khas Parlimen untuk meneliti supaya keupayaan SPRM itu dapat ditingkatkan dan tidak ada kekangan campur tangan, dibimbangi akan menjejaskan usaha pelaksanaan membanteras rasuah," katanya.Beliau menjawab pertanyaan yang dikemukan wakil Masjid Tanah Datuk Wira Mas Ermieyati Samsudin yang meminta Perdana Menteri menyatakan kesediaan kerajaan melaksanakan syor daripada Transparency International Malaysia (TI-M) supaya Suruhanjaya Pencegahan Rasuah Malaysia (SPRM) diletakkan di bawah bidang kuasa parlimen dan bukan lagi di bawah Jabatan Perdana Menteri.


Lawatan PM ke Kemboja berjaya kukuh hubungan dua hala, bincang pelbagai isu

(Perdana Menteri, Datuk Seri Anwar Ibrahim pada sidang media di akhir lawatan rasmi sehari keKemboja/ Foto BERNAMA)

PHNOM PENH, 28 Mac - Perdana Menteri Datuk Seri Anwar Ibrahim menamatkan lawatan rasmi sehari di Kemboja dan lawatan tersebut disifatkan berjaya memperkukuh hubungan diplomatik kedua negara, khususnya dalam bidang sumber manusia dan perdagangan.Dalam konteks hubungan dua hala, Perdana Menteri dan rakan sejawatannya, Hun Sen senada dalam menggalakkan lebih banyak pertukaran lawatan bagi meneroka lebih banyak dimensi kolaborasi baharu.Menerusi industri halal misalnya, Malaysia menzahirkan komitmen membantu Kemboja dalam mengembangkan pasaran ke peringkat global.Turut diperhalusi, urusan pengambilan tenaga kerja domestik dan formal menerusi dua memorandum persefahaman (MoU)."Perbincangan dua hala dengan Hun Sen yang menyentuh isu perdagangan dan beberapa MoU ditandatangani ada beberapa usul khususnya tentang mengajak syarikat Malaysia seperti Axiata mengembangkan syarikat di sini, termasuk peningkatan penggunaan buluh tempatan di sini," kata Anwar ketika bercakap kepada media Malaysia di penghujung lawatannya, di sini.

(Lawatan Perdana Menteri, Datuk Seri Anwar Ibrahim ke Kemboja disifatkan berjaya memperkukuh hubungan diplomatik kedua negara, khususnya dalam bidang sumber manusia dan perdagangan/Foto FB Anwar Ibrahim)

Kerjasama kerajaan Kemboja dalam membantu menyelesaikan kes membabitkan mangsa penipuan pekerjaan antara bukti keseriusan hubungan utuh antara dua negara.Isu serantau seperti Myanmar juga antara yang dibincangkan dalam kunjungan kali ini."Kita bincang pasal isu Myanmar yang cukup rumit, kita nak pendekatan yang komprehensif tanpa menyinggung kedudukan dalaman ketegangan politik Myanmar," jelas Perdana Menteri.Meskipun ini merupakan lawatan rasmi yang singkat namun ia disifatkan komprehensif dalam memuktamadkan dimensi baharu perkongsian serta titik kesepakatan berkaitan isu serantau demi kemakmuran bersama.Laporan Sazswani Samsu.


12 lagi mangsa sindiket penipuan kerja di Kemboja berjaya diselamatkan - PM

(Perdana Menteri, Datuk Seri Anwar Ibrahim ketika sidang media bersama Perdana Menteri Kemboja, Hun Sen)

PHNOM PENH, 28 Mac - Seramai 12 lagi warga Malaysia yang terperangkap dan menjadi mangsa penipuan sindiket tawaran pekerjaan di Kemboja berjaya dibebaskan, kata Perdana Menteri, Datuk Seri Anwar Ibrahim.Beliau berkata pihak Kedutaan Malaysia di sini akan menguruskan pembebasan kesemua 12 individu berkenaan hari ini."Ini maklumat terbaharu yang diterima, selain daripada yang diumumkan sebelum ini, berita terbaharu ada 12 lagi berjaya dibebaskan," katanya pada sidang media di akhir lawatan rasmi sehari ke Kemboja. Pada sidang media bersama Perdana Menteri Kemboja Hun Sen, Anwar berkata setakat ini 287 rakyat Malaysia yang menjadi mangsa sindiket berkenaan berjaya dibawa pulang ke tanah air.

(Perdana Menteri, Datuk Seri Anwar Ibrahim pada sidang media di akhir lawatan rasmi sehari ke Kemboja/ Foto BERNAMA)

Sementara itu, Duta Besar Malaysia ke Kemboja Datuk Eldeen Husaini Mohd Hashim memberitahu Bernama berdasarkan maklumat yang diterima, kesemua 12 individu itu berada dalam senarai nama yang dilaporkan hilang. Beliau berkata pihaknya akan ke lokasi mangsa hari ini untuk urusan membawa pulang semua mereka."Sekiranya keluarga telah melengkapkan semua dokumen termasuk tiket penerbangan balik, mungkin semua mangsa dapat pulang ke tanah air pada hari Sabtu atau Ahad," katanya. -BERNAMA


Raja Kemboja terima menghadap PM

KUALA LUMPUR, 28 Mac - Raja Kemboja, Raja Norodom Sihamoni berkenan menerima menghadap Perdana Menteri, Datuk Seri Anwar Ibrahim di Istana Diraja Kemboja sempena lawatan rasmi sulungnya ke negara itu. Anwar menerusi hantaran di Facebook malam tadi memaklumkan beliau telah menyampaikan hasrat kerajaan Malaysia untuk terus memperkukuhkan jalinan hubungan kedua-dua negara yang terjalin sejak 66 tahun lepas, pada sesi itu. Perdana Menteri turut mengadakan kunjungan ke atas Presiden Senat Kemboja, Say Chhum dan Presiden Dewan Rakyat Kemboja, Heng Samrin dan bertukar-tukar pandangan.

(Raja Kemboja, Raja Norodom Sihamoni berkenan menerima menghadap Perdana Menteri, Datuk Seri Anwar Ibrahim di Istana Diraja Kemboja/ Foto FB Anwar Ibrahim)

“Dalam kepadatan jadual, saya sempat menyantuni diaspora Malaysia dalam satu majlis di Kedutaan Malaysia di Phnom Penh selain menyampaikan hasrat kerajaan agar kebersamaan dan kesepaduan terus dituntut meski berada di luar negara,” katanya. Anwar tiba di Kemboja untuk lawatan rasmi sehari bagi memperkukuh lagi hubungan dan kerjasama dua hala yang terjalin antara Malaysia dan negara itu sejak 1957. Lawatan rasmi dan sulung Perdana Menteri ke negara itu adalah atas undangan Perdana Menteri Kemboja, Hun Sen. -BERNAMA


Program Jelajah Ramadan MELAKAfm: Rapatkan ukhuwah antara masjid dan masyarakat

MELAKA, 27 Mac- Sebanyak 44 kit makanan dan wang tunai diagihkan kepada tiga masjid dan golongan yang memerlukan di sekitar Melaka menerusi Program Jelajah Ramadan edisi 2023  MELAKAfm.Penerbit program, Mohammad Asrul Edzuandy Mustapa berkata kit makanan dan wang tunai berkenaan adalah sumbangan daripada kerajaan negeri Melaka dan juga rakan strategik jabatan itu .Ujarnya , pelbagai aktiviti yang dilaksanakan dalam program itu termasuk gotong-royong menyediakan bubur lambuk , pemeriksaan kesihatan dan sebagainya."Untuk di negeri Melaka, tiga buah masjid di pilih iaitu Masjid Al-Ansar Kampung Baru , Masjid An-Nikmah Bukit Piatu , Masjid An-Nur Peringgit kami juga menyampaikan bantuan kepada 15 orang penerima asnaf, kurang upaya lima orang di masjid. Di samping itu juga kami mengunjungi rumah Kompleks Anak Yatim Al -Zahrah bagi menyelami kehidupan anak -anak yatim seramai 29 orang yang tinggal di kompleks tersebut," katanya.

(Penerbit program, Mohammad Asrul Edzuandy Mustapa)

Sementara itu , Pengerusi Masjid An Nikmah Bukit Piatu , Syed Aziz Syed Mohd berharap dengan program seumpama ini dapat diteruskan pada masa hadapan dalam mengeratkan ukhuwah di antara masjid dan masyarakat. “Peringkat Masjid An- Nikmah Bukit Piatu ini mengucapkan ribuan terima kasih dan kami berharap program seperti ini dapat dilaksanakan pada saban tahun dan pihak kami menerima kunjungan pihak- pihak yang berkaitan," katanya.


PM ucap terima kasih kepada Kemboja, bantu selesai isu penipuan pekerja

PHNOM PENH, 27 Mac- Perdana Menteri, Datuk Seri Anwar Ibrahim merakamkan ucapan terima kasih kepada kerajaan Kemboja atas usaha dan kerjasama membantu menyelesaikan isu penipuan tawaran pekerjaan rakyat Malaysia di negara itu.Jelasnya, kepimpinan dan sokongan Perdana Menteri Kemboja, Hun Sen amat bermakna kepada ratusan keluarga di Malaysia untuk membawa pulang 287 mangsa yang terbabit."Kepimpinan Kemboja yang begitu cemerlang dari segi memberi sokongan dan kerjasama penuh dalam usaha ini. "Jadi terima kasih banyak, ia amat bermakna kepada ratusan keluarga yang terpengaruh dengan isu penipuan tawaran pekerjaan ini," katanya.

(Datuk Seri Anwar Ibrahim (kiri) pada sidang media bersama Perdana Menteri Kemboja, Hun Sen di Peace Palace, Phnom Penh)

Beliau menyatakan demikian dalam sidang media bersama Perdana Menteri Kemboja, Hun Sen di Peace Palace, di sini hari ini.Pertemuan empat mata Perdana Menteri bersama rakan sejawatannya itu akan tertumpu kepada pelbagai usaha ke arah memperkukuh hubungan kedua-dua negara khususnya dalam bidang ekonomi dan kestabilan politik serantau.


KPWKM pandang serius isu penderaan kanak-kanak

KUALA LUMPUR, 27 Mac- Isu penderaan kanak-kanak di pandang serius Kementerian Pembangunan Wanita, Keluarga dan Masyarakat (KPWKM). Menterinya, Datuk Seri Nancy Shukri berkata, kementeriannya di bawah agensi seliaanya seperti Jabatan Kebajikan Masyarakat (JKM) dan Lembaga Penduduk dan Pembangunan Keluarga Negara turut bertanggungjawab kepada isu berkenaan.Salah satunya langkah segera diambil mewujudkan garis panduan pengurusan penempatan kanak-kanak kepada ibu bapa dan Orang Yang Layak dan Sesuai (OYLS).  "Melalui garis panduan ini, pegawai pelindung JKM mempunyai rujukan dan panduan secara terperinci dalam proses membuat syor pihak yang layak menjadi OYLS sebelum diputuskan oleh mahkamah."Selain itu, pegawai pelindung JKM terus diberikan pendedahan serta latihan berterusan dalam usaha mempertingkat dan melengkapkan mereka dengan pengetahuan dan kemahiran," katanya.

Jelas beliau, Mesyuarat Panel Penempatan Kanak-Kanak turut ditubuhkan kepada orang yang layak dan sesuai diperingkat Jabatan Kebajikan Masyarakat Negeri yang akan dipengerusikan oleh Pengarah Kebajikan Masyarakat Negeri.Beliau menjawab soalan yang dikemukakan wakil Sri Aman, Datuk Seri Doris Sophia Anak Brodi di Dewan Rakyat, Parlimen.


GFSI: Malaysia berada di kedudukan ke-41

KUALA LUMPUR, 27 Mac- Berdasarkan Indeks Sekuriti Makanan Global (GFSI) yang dikeluarkan oleh Economist Impact (EI), Malaysia berada di kedudukan ke-41 dengan skor 69.9.Dalam kalangan negara Asia Pasifik, Malaysia berada di kedudukan ke-8, dan ke-2 dalam kalangan negara Asia Tenggara.Timbalan Menteri, Kementerian Pertanian dan Keterjaminan Makanan, Chan Foong Hin berkata, kedudukan tersebut akan meningkatkan tahap keterjaminan makanan negara dan kedudukan Malaysia dalam GFSI bagi memastikan sistem makanan negara terus kekal rentan dalam pelbagai keadaan. "Dalam hal ini, pelbagai langkah telah diambil antaranya menubuhkan Jawatankuasa Kabinet Mengenai Dasar Sekuriti Makanan Negara (FSCC) yang dipengerusikan oleh YAB Perdana Menteri untuk membincangkan hala tuju dan cadangan penyelasaian ke atas isu berkaitan sekuriti makanan. "Memandangkan empat kategori GFSI-Affordability, Availability, Quality & Safety serta Sustainability & Adaptation, ianya melangkaui bidang kuasa mana-mana satu kementerian, Jawatankuasa Kabinet ini, yang merupakan kerangka rentas kementerian.Ianya menjadi platform yang tepat bagi Kerajaan Perpaduan menyusun strategi dan menggerakkan usaha bagi menambah baik prestasi negara," katanya.

(Timbalan Menteri, Kementerian Pertanian dan Keterjaminan Makanan, Chan Foong Hin)

Tambahnya lagi, kerajaan akan mengadakan sesi libat urus secara berkala dengan kementerian serta agensi yang bertanggungjawab terhadap empat dimensi sekuriti makanan yang dinilai bagi memperbaiki skor GFSI.Sesi libat urus juga akan diadakan dengan pelbagai organisasi antarabangsa yang menjadi sumber rujukan maklumat dan data GFSI bagi memahami kaedah penilaian yang dilaksanakan serta memberi penjelasan mengenai situasi sebenar negara.Chan Foong Hin menjawab pertanyaan Ahli Parlimen Langkawi, Datuk Mohd Suhaimi Abdullah.


PM tiba di Phnom Penh untuk lawatan kerja sehari

PHNOM PENH, 27 Mac- Perdana Menteri, Datuk Seri Anwar Ibrahim tiba di Lapangan Terbang Antarabangsa Phnom Penh, Kemboja bagi lawatan rasmi sulung ke negara itu.Jadual padat menanti Perdana Menteri, hari ini ke arah memperkukuh hubungan dua hala lebih 6 dekad.Ketibaan Anwar disambut Menteri Sumber Manusia, V. Sivakumar dan Duta Besar Malaysia ke Kemboja, Datuk Eldeen Husaini Mohd Hashim.Mewakili Kerajaan Kemboja, Menteri Kanan Tugas-Tugas Khas Kemboja bagi Hal Ehwal Islam, Datuk Dr Othsman Hassan selaku Menteri Pengiring.Lawatan rasmi atas jemputan Perdana Menteri Kemboja, Hun Sen akan dimulakan dengan sambutan rasmi di Peace Palace Phnom Penh kira-kira 11.15 pagi, waktu tempatan.Pertemuan empat mata Perdana Menteri bersama rakan sejawatanya akan tertumpu kepada pelbagai usaha ke arah memperkukuh hubungan kedua-dua negara khususnya dalam bidang ekonomi dan kestabilan politik serantau.

(Datuk Seri Anwar Ibrahim tiba di Lapangan Terbang Antarabangsa Phnom Penh, Kemboja bagi lawatan rasmi sulung ke negara itu/Foto PMO)

Anwar seterusnya dijadual menyaksikan acara menandatangani dua Memorandum Persefahaman (MoU) berkaitan perburuhan sektor domestik dan formal yang akan ditandatangani Menteri Sumber Manusia, V. Sivakumar.

Pemeteraian kedua-dua MoU akan memperkasakan lagi kerjasama kedua-dua negara dalam sektor perburuhan, sebelum mengadakan sidang media bersama rakan sejawatannya, Hun Sen.Perdana Menteri turut dijadual bertemu Presiden Senat dan Presiden Senat rakyat Kemboja bagi memperkasa badan legislatif di kedua negara.Selain pertemuan dengan Diaspora Malaysia yang terdiri daripada ahli perniagaan dan para pelabur dari Malaysia.Simbolik penyerahan 1,500 naskhah Al-Quran dalam tulisan Khmer bagi menggalakkan usaha mendalami Kalamullah juga akan diserahkan kepada Komuniti Melayu Champa.Pada akhir lawatan, Perdana Menteri dijadual menyantuni ulama dan masyarakat Islam dengan menunaikan Solat Fardhu Isyak dan Terawih di Masjid Al-Serqal.


22,327 pengambilan guru secara "one-off" dalam tempoh 3 tahun - KPM

KUALA LUMPUR, 27 Mac- Dari tahun 2021 hingga Januari 2023, Kementerian Pendidkan (KPM) telah melaksanakan pengambilan seramai 22,327 guru melibatkan sebanyak 148 bidang pengkhususan melalui kaedah "one-off" dan kluster mata pelajaran sebagai strategi untuk memastikan isu kekurangan guru dapat diatasi. Beberapa bidang pengkhususan diberi perhatian antaranya adalah Bahasa Inggeris, Bahasa Melayu, Pendidikan Islam, Matematik dan Sejarah. Jelas Timbalan Menteri Pendidikan, Lim Hui Ying, urusan pengambilan tersebut akan berterusan bagi tahun 2023 dan seterusnya bagi mengisi kekosongan di sekolah-sekolah."Lanjutan daripada itu, penyediaan unjuran ambilan guru baharu tahun 2023 hingga 2027 bagi bekalan sekolah menengah dan sekolah rendah, KPM telah disediakan berdasarkan data pada 31 Disember 2022. "Data unjuran ambilan guru baharu sekolah KPM secara keseluruhan bagi tahun 2023 hingga 2027 adalah antara 16,886 hingga 20,081 guru.

(Timbalan Menteri Pendidikan / Lim Hui Ying)

"KPM akan sentiasa menyemak data unjuran dari semasa ke semasa berdasarkan keperluan," katanya.Tambahnya lagi, urusan pengambilan dilaksanakan melalui Pihak Berkuasa Melantik iaitu Suruhanjaya Perkhidmatan Pendidikan (SPP) yang dijalankan sepanjang tahun.Lim Hui Ying menjawab pertanyaan Ahli Parlimen Indera Mahkota, Datuk Seri Saifuddin Abdullah.


Program Pemulihan Khas dilaksana di sekolah rendah

KUALA LUMPUR, 27 Mac- Bagi memastikan murid sekolah rendah menguasai literasi dan numerasi, Kementerian Pendidikan (KPM) telah melaksanakan pelbagai inisiatif antaranya ialah Program Pemulihan Khas. Timbalan Menterinya, Lim Hui Ying berkata, guru pemulihan dengan kerjasama guru mata pelajaran Bahasa Melayu dan Matematik memberi bimbingan yang bersesuaian kepada murid yang terjejas semasa pandemik COVID-19 dalam aspek penguasaan kemahiran asas iaitu membaca, menulis dan mengira (3M)."Selain itu, KPM juga mengadakan Program Bantu Baca bagi semua murid sekolah rendah memperkukuhkan kemahiran membaca. "Program ini dilaksanakan secara kolaboratif melibatkan pelatih Institut Pendidikan Guru yang menjalani latihan praktikum di sekolah, pelajar matrikulasi dan murid sekolah berasrama penuh dengan kerjasama komuniti setempat. "KPM juga memugarkan semula pelaksanaan Program Bimbingan 3M (PROBIM) bagi murid sekolah menengah (kelas peralihan hingga Tingkatan 5) supaya murid dapat menguasai kemahiran membaca, menulis dan mengira sebelum menamatkan persekolahan," katanya.

Tambahnya lagi, KPM telah memperkenalkan Program Literasi dan Numerasi (PLaN) untuk memastikan murid menguasai sekurang-kurangnya tahap minimum.Selain itu, PLaN juga menyediakan bahan bantu belajar murid serta item pentaksiran untuk menyokong pelaksanaan Pentaksiran Bilik Darjah (PBD). Lim Hui Ying menjawab pertanyaan Ahli Parlimen Mersing, Muhammad Islahuddin Abas.


Subsidi bersasar, harga barangan antara tumpuan Dewan Rakyat hari ini

KUALA LUMPUR, 27 Mac- Persoalan berkaitan subsidi bersasar, harga barangan serta jaminan keselamatan makanan negara antara dijangka menjadi tumpuan di Dewan Rakyat hari ini.Berdasarkan Aturan Urusan Mesyuarat disiarkan di laman sesawang Parlimen, Datuk Dr Radzi Jidin (PN-Putrajaya) bertanyakan Menteri Kewangan mengenai bila subsidi bersasar seperti diumumkan Perdana Menteri pada 27 November 2022 dijangka dilaksanakan.Soalan itu dikemukakan semasa sesi Pertanyaan-pertanyaan Bagi Jawab Lisan, dengan Radzi juga ingin tahu sama ada kerajaan boleh memberi jaminan bahawa harga barangan tidak akan meningkat apabila subsidi bersasar dilaksanakan.Pang Hok Liong (PH-Labis) pula meminta Menteri Pertanian dan Keterjaminan Makanan memaklumkan jumlah nilai makanan import bagi tahun 2018 hingga 2022 dan langkah yang telah atau akan diambil bagi memastikan kualiti dan jaminan keselamatan makanan negara.Turut dijangka menjadi tumpuan, pertanyaan V. Ganabatirau (PH-Klang) kepada Menteri Perpaduan Negara mengenai bagaimana Kerajaan MADANI akan memastikan pembelaan kepada semua kaum dan agama apabila berlaku pendakwaan terpilih terhadap penghinaan sesuatu kaum dan agama.Beliau juga ingin tahu sama ada Kerajaan MADANI akan berlaku adil dalam memastikan segala penghinaan terhadap semua kaum dan agama dihentikan.

Sementara itu, Datuk Seri Saifuddin Abdullah (PN-Indera Mahkota) mengemukakan soalan kepada Menteri Pendidikan mengenai status pengambilan guru baharu pada tahun 2022 serta perincian pengambilan guru mengikut opsyen mata pelajaran bagi 2016 hingga 2022 dan unjuran pengambilan guru bagi 2023 hingga 2027.Selesai sesi itu, persidangan Dewan Rakyat akan diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa. -BERNAMA


PM adakan lawatan rasmi sehari ke Kemboja esok

(Lawatan rasmi Perdana Menteri Datuk Seri Anwar Ibrahim ke Thailand pada 9 dan 10 Februari lalu/FOTO Pejabat Perdana Menteri)

PUTRAJAYA, 26 Mac - Perdana Menteri Datuk Seri Anwar Ibrahim akan mengadakan lawatan rasmi sehari ke Kemboja esok atas undangan Perdana Menteri Kemboja Hun Sen.Ia adalah lawatan rasmi luar negara ketujuh bagi Anwar selepas Arab Saudi, sejak mengangkat sumpah jawatan pada 24 November tahun lalu.Menteri Luar, Datuk Seri Dr Zambry Abdul Kadir berkata, lawatan rasmi Anwar itu akan mengukuhkan lagi kerjasama dua hala di antara Malaysia dan Kemboja yang terjalin sejak tahun 1957."Selain pertemuan rasmi pemimpin kedua-dua negara, lawatan itu turut membuka peluang kerjasama baharu dalam sektor perburuhan, perniagaan dan keselamatan pekerja," katanya pada sidang media di sini hari ini.Zambry berkata lawatan rasmi itu merangkumi sesi menghadap Raja Kemboja Raja Norodom Sihamoni di Istana Diraja Kemboja.Anwar turut dirai dalam satu upacara sambutan rasmi di Peace Palace dan sejurus selepas itu, beliau mengadakan pertemuan dengan Hun Sen."Satu sesi sidang media bersama akan diadakan susulan pertemuan Anwar dan Hun Sen bagi memaklumkan hasil perbincangan oleh kedua-dua pemimpin," katanya.Zambry berkata semasa lawatan itu, Anwar akan menyaksikan pemeteraian dua Memorandum Persefahaman (MoU) antara kerajaan Malaysia dan Kemboja."Dijangkakan beberapa isu akan dibincangkan antaranya sindiket penipuan pekerjaan, kita mohon supaya Malaysia dan Kemboja dapat bekerjasama untuk mengatasi masalah yang berlaku ini," tambahnya.Zambry berkata sehingga kini, Malaysia berjaya menyelamatkan 287 orang dalam kes-kes penipuan pekerjaan di Kemboja yang melibatkan rakyat Malaysia.Selain itu pemeteraian kedua-dua MoU itu akan memperkasakan lagi kerjasama kedua-dua negara dalam sektor perburuhan.Khususnya mengenai Pengambilan, Penggajian dan Penghantaran Pulang Pekerja Kemboja Bagi Sektor Domestik serta Pengambilan, Penggajian dan Penghantaran Pulang Pekerja Kemboja Bagi Sektor Formal.Dalam rangka program rasminya yang diatur oleh kerajaan Kemboja, Anwar dijadual mengadakan pertemuan dengan Presiden Senat Kemboja Say Chhum dan Presiden Dewan Rakyat Kemboja Heng Samrin.Bersempena dengan bulan Ramadan, Anwar akan turut menghadiri majlis iftar khas yang dihoskan oleh Hun Sen bersama-sama golongan ilmuwan dan masyarakat Islam di Kemboja."Semasa majlis Iftar tersebut, akan berlangsung juga majlis penyampaian sumbangan 1,500 naskhah terjemahan al-Quran dalam Bahasa Khmer dan Bahasa Inggeris dari Malaysia kepada masyarakat Islam di Kemboja," katanya sambil menambah Perdana Menteri akan berlepas pulang sejurus selesai mengerjakan solat tarawih di Masjid Al-Serkal di Phnom Penh.

Zambry juga berkata lawatan itu mencerminkan hubungan dua hala akrab Malaysia dan Kemboja yang telah terjalin lebih enam dekad.Kemboja merupakan rakan dagangan ke-58 terbesar Malaysia dan kelapan terbesar dalam ASEAN dengan nilai dagangan US$683.6 juta, peningkatan sebanyak 20.8 peratus berbanding yang dicatat pada tahun sebelumnya. Nilai eksport ke Kemboja pula meningkat sebanyak 15.3 peratus kepada US$526.5 juta manakala import dari Kemboja merekodkan peningkatan 43.5 peratus kepada US$157.1 juta berbanding tahun sebelumnya. Anwar dijangka tiba di Lapangan Terbang Antarabangsa Phnom Penh pada 9.15 pagi dan disambut oleh Menteri Kanan Tugas-Tugas Khas Kemboja bagi Hal Ehwal Islam Datuk Dr Othsman Hassan selaku Menteri Pengiring mewakili kerajaan Kemboja.Dalam lawatan itu, Anwar akan diiiringi oleh Zambry, Menteri Sumber Manusia V. Sivakumar dan Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar.


Lawatan PM ke luar negara wajar demi perkukuh hubungan bilateral

PUTRAJAYA, 26 Mac - Usaha untuk meningkatkan kembali peranan Malaysia di peringkat antarabangsa kini giat dilaksana kerajaan menerusi pengukuhan hubungan diplomatik dengan negara luar.Menteri Luar, Datuk Seri Dr Zambry Abdul Kadir berkata, Malaysia mempunyai hubungan luas dengan hampir semua negara di dalam dunia.Khususnya yang memerlukan hubungan secara bilateral dan multilateral dilakukan secara berterusan.Oleh itu, lawatan Perdana Menteri ke luar negara adalah perlu dilakukan tanpa mempersoalkan tujuan tersebut."Apa yang paling mustahak adalah Malaysia perlu terus ke hadapan untuk mewujudkan hubungan antarabangsa yang baik apatah lagi dalam usaha kita meningkatkan semula peranan Malaysia di peringkat antarabangsa," katanya ketika mengulas dakwaan pihak pembangkang yang cuba mempolitikkan lawatan-lawatan Perdana Menteri di luar negara.

(FOTO Pejabat Perdana Menteri Datuk Seri Anwar Ibrahim)

Tambahnya, Malaysia juga sedang berada ke hadapan untuk menjadi sebuah negara kuasa tengah yang penting di peringkat antarabangsa.Ia dapat dilihat apabila Malaysia diminta untuk menjadi negara pengantara bagi menyelesaikan isu dan konflik serantau mahupun antarabangsa."Saya mengambil contoh umpamanya masalah yang berlaku di Selatan Filipina dan Selatan Thailand, yang mana Malaysia diminta memain peranan bersama bagaimana untuk menyelesaikan serta mencari jalan perdamaian yang berkekalan di sana."... Dan ini yang ingin saya katakan iaitu peranan Malaysia yang perlu diteruskan di peringkat antarabangsa,"katanya pada sidang media di sini hari ini.Terdahulu, Malaysia dan Thailand bersetuju untuk melantik orang tengah yang terdiri daripada ketua tentera yang telah bersara untuk mencari jalan bagi membantu dan memberi bantuan dalam menyelesaikan isu di selatan Thailand.Perdana Menteri akan mengadakan lawatan rasmi sulung sehari ke Kemboja esok.Ia adalah lawatan rasmi luar negara ketujuh bagi Anwar sejak dilantik sebagai Perdana Menteri pada 24 Nov tahun lepas.


Banjir Johor: Enam fasiliti KKM rosak,  RM1.87 juta anggaran kerugian

(Dr Zaliha semasa melawat Klinik Desa Kampung Tengah di Segamat)

SEGAMAT, 26 Mac- Kerosakan enam fasiliti Kementerian Kesihatan (KKM) akibat banjir di Johor dianggarkan berjumlah RM1.87 juta.Manakala tempoh baik pulih dijangka memakan masa enam bulan dengan kos dianggarkan bernilai RM750,000.Menterinya, Dr Zaliha Mustafa berkata, kerosakan melibatkan Klinik Kesihatan Chaah serta Klinik Desa Kampung Tengah, Kampung Jawa, Kampung Jabi, Tenang Station dan Desa Temu Jodoh di Segamat.Jelasnya, perkhidmatan Klinik Kesihatan Chaah dipindahkan sementara ke Dewan Serbaguna Pekan Chaah, sementara perkhidmatan Klinik Desa Kampung Tengah diambil alih Klinik Kesihatan Segamat, akibat rosak teruk.Manakala klinik desa yang lain beroperasi seperti biasa kerana kerosakan hanya melibatkan bangunan."Kerosakan berlaku termasuk rekod-rekod perubatan, juga perabot-perabot dan peralatan, jadi buat masa ini kita beroperasi juga di sini," katanya kepada pemberita selepas melawat Klinik Desa Kampung Tengah di Segamat.

KKM juga katanya sedang mengenal pasti lokasi-lokasi sesuai untuk memindahkan fasiliti-fasiliti kesihatan yang sering terkesan dengan banjir.Sementara itu dalam perkembangan lain mengenai cadangan mengubah sistem pekerja perubatan berstatus kontrak bagi meningkatkan kualiti kesihatan di negara ini, Dr Zaliha berkata pihaknya sedia mempertimbangkan. Bagaimanapun, katanya cadangan itu memerlukan penilaian terperinci."Itu satu padangan yang baik kita boleh mempertimbangkan tapi sepeti biasa ia bukan satu perkara yang kita boleh laksanakan dengan cepat, ia melibatkan satu sistem yang ekosistem perkhidmatan sendiri, kita kena bawa kepada pertimbangan lanjut," jelasnya.Beliau berkata demikian ketika diminta mengulas mengenai cadangan Pakar Perubatan Kesihatan Awam dan Epidemilogist, Datuk Dr Zainal Ariffin Omar yang mahu kerajaan mewujudkan sistem bebas daripada Jabatan Perkhidmatan Awam dan Kementerian Kewangan.Ia supaya kebajikan anggotanya dapat ditambah baik menerusi Suruhanjaya Perkhidmatan Kesihatan yang berperanan sebagai sumber manusia manakala Sistem Pembiayaan Kesihatan bagi bajet dan kewangan.


Lawatan PM ke Arab Saudi serlahkan komitmen perjuang kepentingan Islam

(Perdana Menteri Datuk Seri Anwar dan isteri Datuk Seri Dr Wan Azizah Ismail bersama delegasi Malaysia melaksanakan ibadah umrah pada hari pertama lawatan rasminya ke Arab Saudi/FOTO Anwar Ibrahim)

JEDDAH, 25 Mac - Kehadiran lawatan rasmi Perdana Menteri Datuk Seri Anwar Ibrahim ke Arab Saudi turut membawa misi penting untuk memperkukuh penyatuan negara-negara Islam selain mempengaruhi perdagangan ekonomi negara. Matlamat itu direalisasi menerusi perbincangan strategik bersama badan-badan penggerak Islam utama. Ini sekali gus menyerlahkan komitmen Malaysia untuk memainkan peranan aktif dalam memperjuangkan perkara yang memberi kepentingan umat Islam sejagat. Komitmen Anwar untuk merapatkan ukhuwah negara-negara Islam sudah dapat dilihat sejak beliau menjadi Ketua Kerajaan. Penyatuan penting bagi mendepani setiap permasalahan dan ancaman terhadap Islam dan umatnya yang semakin mencabar. Oleh itu, Perdana Menteri mahu perhatian serius diberi terhadap isu Islamofobia. Malaysia menggesa negara-negara anggota Persatuan Kerjasama Islam (OIC) mengambil langkah tegas dalam membanteras Islamofobia dan nasib negara Palestin.Perdana Menteri berkata sebarang tindakan kebencian dan keganasan terhadap individu berdasarkan agama atau kepercayaan, tidak boleh sesekali dibiarkan. Beliau memaklumkan perkara itu kepada Setiausaha Agung OIC, Hissein Brahim Taha dalam pertemuan khas di Mekah pada hari kedua kunjungan ke Arab Saudi.

(Perdana Menteri Datuk Seri Anwar Ibrahim dan delegasi diberi penghormatan kerajaan Arab Saudi untuk menziarahi Raudhah dan Makam baginda Nabi Muhammad SAW/FOTO Anwar Ibrahim)

Perdana Menteri berkata, Malaysia dan Turkiye akan melaksana kerjasama konstruktif dalam mengekang Islamofobia menggunakan pendekatan khusus bagi meningkatkan kefahaman mengenai ajaran Islam sebenar. Selain itu, beliau turut menyuarakan keterbukaan Malaysia untuk mengadakan perbincangan semula berhubung pembinaan Pusat Keamanan Antarabangsa Raja Salman (KSCIP) yang dihentikan sebelum ini. Inisiatif KSCIP bertujuan menjadi platform mempromosi keamanan sejagat, selain mempelopori pendekatan wasatiyyah dalam menangani keganasan. “Mana-mana kerajaan berhak atau boleh mencadangkan penutupan, tetapi dengan sahabat (Arab Saudi) harus ada rundingan, harus ada notis, harus ada perbincangan. Ini nampaknya tidak dijalankan. “Jadi saya tidak boleh pertahankan cara gopoh penutupan inisiatif tanpa berunding dengan pihak terlibat,” katanya dalam sidang media di akhir lawatan rasmi tiga hari beliau ke Arab Saudi, di sini, pada Jumaat. KSCIP diilhamkan selepas kunjungan Raja Arab Saudi Raja Salman Abdul Aziz Al-Saud ke Malaysia pada Mac 2017 serta penyertaan Perdana Menteri ketika itu Datuk Seri Najib Razak dalam sidang kemuncak di Riyadh yang dihadiri Presiden Amerika Syarikat Donald Trump.Pembangunan dan kemajuan ekonomi juga perlu diutamakan negara-negara Islam terutama yang berada dalam fasa pasca-konflik. Ke arah itu, Perdana Menteri mencadangkan agar peranan instrumen kewangan Islam segera dipertingkatkan. Pusat Kecemerlangan Bank Pembangunan Islam (ISDB) di Kuala Lumpur akan diperkasa menjadi sebuah platform yang mampu meneroka kaedah baharu memperkukuh instrumen kewangan Islam; selain dasar baharu bagi mengangkat martabat umatnya.Anwar dan delegasi berlepas ke Kuala Lumpur daripada Lapangan Terbang Antarabangsa Putera Mohammed bin Abdulaziz, 12.30 pagi Sabtu, waktu tempatan.Beliau dijadual mengadakan lawatan rasmi sehari ke Kemboja pada 27 Mac ini.Laporan Andy Reza Rohadian.


Rangkuman: Lawatan rasmi Anwar ke Arab Saudi tarik lebih banyak pelabur asing

JEDDAH, 25 Mac - Meskipun singkat namun lawatan rasmi tiga hari Perdana Menteri Datuk Seri Anwar Ibrahim ke Arab Saudi hari ini mampu meningkat keyakinan lebih banyak komuniti perniagaan untuk melabur di Malaysia. Ia didorong kestabilan politik dalam kerajaan sedia ada; selain dasarnya menekankan aspek tadbir urus yang baik bagi membanteras rasuah. Datuk Seri Anwar berkata, perkara itu dimaklumkan sendiri pemimpin utama Dewan Perniagaan Jeddah dan Dewan Perniagaan Nasional Arab Saudi, yang ditemui beliau semasa kunjungannya ke negara Asia Barat itu. "Kedua-dua pemimpin itu bukan sahaja gembira, malah memberi jaminan mengambil langkah untuk melabur di Malaysia dengan kadar segera."Mereka telah menantikan saat ini. Mereka sangat mengenali Malaysia kerana sudah menjalin kerjasama sejak era 80an dan 90an lagi."Namun menunggu masa ini, ketika ada arahan jelas dan komitmen untuk memudahkan pembukaan perniagaan. Juga, fokus kepada isu tadbir urus dan usaha membanteras rasuah," katanya pada sidang media khas penutup tirai lawatan tiga harinya ke Arab Saudi yang berakhir semalam. Semasa pertemuan dengan komuniti perniagaan Arab Saudi pada hari kedua kunjungan, Perdana Menteri mempelawa pemain industri perniagaan yang terlibat dalam sektor perdagangan  untuk melabur serta menjalinkan kerjasama dengan syarikat di Malaysia.  Beliau menggalakkan pemain industrti untuk melabur dalam bidang yang menjadi keutamaan Malaysia iaitu teknologi digital, keselamatan makanan dan infrastruktur.

(Perdana Menteri Datuk Seri Anwar dan delegasi ketika melakukan ziarah di Madinah/FOTO Facebook Anwar Ibrahim)

Sepanjang lawatan rasminya, beliau yang diiringi Menteri Luar Datuk Seri Dr Zambry Abdul Kadir dan Menteri Komunikasi dan Digital Fahmi Fadzil, antara lain sempat mengadakan pertemuan dengan komuniti perniagaan Arab Saudi di ibu pejabat Bank Pembangunan Islam, di sini.Sepanjang lawatan rasminya, beliau turut menyaksikan majlis menandatangani tiga Perjanjian Persefahaman (MoU) melibatkan syarikat swasta Malaysia dan Arab Saudi.Anwar dan delegasi sempat melengkapkan ibadah umrah di Mekah dan ziarah di Madinah serta diberi penghormatan oleh kerajaan Arab Saudi untuk menziarahi Raudhah dan Makam baginda Nabi Muhammad SAW.Beliau turut beramah mesra dalam program iftar bersama rakyat Malaysia yang menetap di Jeddah, Mekah dan Madinah.Anwar dan delegasi berlepas ke Kuala Lumpur daripada Lapangan Terbang Antarabangsa Putera Mohammed bin Abdulaziz, 12.30 pagi Sabtu, waktu tempatan.Beliau dijadual mengadakan lawatan rasmi sehari ke Kemboja pada 27 Mac ini.


Op Pantau 2023: KPDN Terengganu gerakkan 116 penguat kuasa

(Foto FB KPDN Negeri Terengganu - Laman Rasmi)

MARANG, 25 Mac- Kementerian Perdagangan Dalam Negeri dan Kos Sara Hidup (KPDN) Terengganu menggerakkan 116 pegawai dan anggota penguat kuasanya dalam Op Pantau 2023 yang bermula Khamis lalu.Pengarahnya, Saharuddin Mohd Kia berkata mereka turut dibantu 58 pegawai pemantau harga yang akan turun ke semua lokasi termasuk bazar Ramadan, bazar Aidilfitri, pasar awam, pasar tani, pasar raya dan aktiviti jualan dalam talian."Kami telah bermula dengan Op Pantau 2023 pada hari pertama puasa dengan tumpuan di bazar Ramadan, pasar awam dan pasar tani."Jadi kami harapkan kerjasama daripada peniaga supaya tidak mengambil kesempatan ke atas pembeli dengan meletak harga tinggi yang boleh menyebabkan mereka didenda," katanya selepas pelancaran Bazar Ramadan Rahmah Negeri Terengganu 2023 di Binjai Rendah, Marang.

(Saharuddin (kiri) pada pelancaran Bazar Ramadan Rahmah Negeri Terengganu 2023 di Binjai Rendah, Marang/ KPDN Negeri Terengganu - Laman Rasmi)

KPDN turut mengagihkan insentif kewangan dalam bentuk e-dompet melalui program Inisiatif Pendigitalan Sektor Peruncitan (ReDI) kepada pengunjung Bazar Ramadan Rahmah Binjai Rendah bersempena pelancaran tersebut. Saharuddin berkata inisiatif sebanyak RM20 itu disediakan untuk 6,000 pengunjung terawal bagi menggalakkan mereka membuat pembelian tanpa tunai."Inisiatif ini hanya ditawarkan di Bazar Ramadan Rahmah Binjai Rendah setiap hujung minggu sepanjang bulan Ramadan."Selain pengunjung, inisiatif dalam bentuk e-dompet sebanyak RM30 turut diberikan kepada peniaga di bazar berkenaan," ujarnya.


30% pelajar MRSM berbayar mungkin dalam kalangan keluarga B40

KUALA LUMPUR, 25 Mac - Kira-kira 30 peratus pelajar Maktab Rendah Sains Mara (MRSM) berbayar berkemungkinan melibatkan pelajar daripada keluarga B40 dan mereka merupakan kumpulan pelajar yang menerima tajaan daripada badan-badan korporat.Pengerusi Majlis Amanah Rakyat (Mara) Datuk Dr Asyraf Wajdi Dusuki berkata mereka ini merupakan kumpulan pelajar yang mendapat tajaan daripada badan-badan korporat."Tajaan ini mungkin bukan daripada Mara, kita mungkin ada Yayasan Mara yang dapat bayaran daripada pelbagai piha, ada daripada korporat dan macam-macam pihak, yang ini pun boleh kita manaaatkan, jadi inilah perkara-perkara yang yang saya boleh kongsikan dalam konteks MRSM berbayar ini yang bagi sama masih lagi di peringkat kajian," kata Dr Asyraf Wajdi, di sini.Dalam pada itu, beliau memberi jaminan penubuhan MRSM berbayar itu tidak akan terpesong daripada landasan asal penubuhan institusi berkenaan untuk membantu anak golongan B40. Menurutnya idea penubuhan MRSM tersebut bukanlah cadangan baharu, sebaliknya sudah ada dalam kajian pihak Mara sebelum ini.

Dr Asyraf Wajdi berkata dasar pengambilan pelajar MRSM ketika ini adalah 60 peratus daripada keluarga berpendapatan rendah B40 dan selebihnya diberikan kepada pelajar daripada keluarga M40 dan T20."Saya lihat tuntutan dan harapan masyarakat pada MRSM begitu tinggi, tahun ini sahaja seramai 90,000 permohonan yang diterima sedangkan kita cuma ada kira-kira 7,100 tempat sahaja.Pada Isnin lepas, ADr Asyraf Wajdi memuat naik hantaran di Facebooknya dengan mencadangkan agar MRSM berbayar diwujudkan khusus untuk segmen masyarakat elit berpendapatan tinggi.


Selaras bantuan Ramadan, Aidilfitri untuk elak pembaziran

KUALA LUMPUR, 25 Mac - Syarikat korporat dan individu yang ingin menyumbangkan bantuan kepada golongan gelandangan sempena bulan Ramadan dan Aidilfitri disaran supaya menyelaraskan sumbangan berkenaan melalui jabatan terlibat seperti Yayasan Kebajikan Negara (YKN). Timbalan Perdana Menteri Datuk Seri Dr Ahmad Zahid Hamidi berkata perkara ini bertujuan memastikan sumbangan itu dapat diagihkan secara sistematik dan terus kepada golongan terlibat.Selain itu, langkah berkenaan juga untuk mengelakkan berlakunya pembaziran kerana kebiasaannya terdapat lebihan sumbangan berbanding jumlah yang diperlukan golongan itu."Pada bulan Ramadan ini terlalu ramai (golongan) yang hendak dapatkan pahala. Jadi pada waktu berbuka puasa, sahur atau moreh, makanan berlebih-lebihan."Maka saya ingin sarankan kepada syarikat atau individu yang mahu menyumbang agar selaraskan sumbangan dengan YKN, Majlis Agama Islam Wilayah Persekutuan (MAIWP) dan Jabatan Agama Islam Wilayah Persekutuan (JAWI) kerana kita mahu sumbangan itu sampai kepada kumpulan sasaran," katanya.

(Ahmad Zahid yang juga Menteri Kemajuan Desa dan Wilayah berucap padaProgram Singgah Moreh bersama Komuniti Gelandangandi Anjung Kembara, Pusat Transit Gelandangan Kuala Lumpur, di sini malam tadi)

Dalam pada itu, Ahmad Zahid berkata semua pihak mesti mencari jalan jangka masa panjang untuk menyelesaikan beberapa permasalahan melibatkan kumpulan gelandangan termasuk bagi mereka yang kehilangan pekerjaan, menghadapi masalah kesihatan mental dan sakit berpanjangan. Katanya, perkara ini penting bagi memastikan jumlah gelandangan yang kini kira-kira 11,000 orang di seluruh negara, tidak terus bertambah pada masa hadapan.“Pendekatan kita ialah tidak bekerja secara silo sebaliknya bekerja dengan lain-lain kementerian dan jabatan untuk selesaikan masalah itu. “Pada masa sama, kita lihat institusi keluarga juga jangan lepaskan tangan kerana kalau kita hanya harapkan pihak kerajaan maka masalah ini tidak dapat diselesaikan,” katanya.Selain itu, beliau berkata bagi menghargai keprihatinan syarikat swasta, individu dan badan korporat dalam menyumbang bantuan kepada golongan gelandangan melalui program tanggungjawab sosial korporat (CSR), kerajaan juga akan mengusahakan pengecualian cukai bagi bantuan itu kepada mereka.


ALOR SETAR, 23 Mac- Kes denggi di Kedah meningkat 387.1 peratus dengan 867 kes dicatatkan setakat Sabtu lalu berbanding 178 kes bagi tempoh sama tahun lalu.

Bagaimanapun, Pengerusi Jawatankuasa Kesihatan dan Kerajaan Tempatan Negeri, Datuk Dr Mohd Hayati Othman menerusi kenyataan berkata keadaan tersebut  masih terkawal dengan tiada kematian dilaporkan setakat ini.Beliau berkata sehingga 18 Mac lalu, sebanyak 82 wabak direkodkan berbanding 18 bagi tempoh sama tahun lalu. Daripada  82 wabak denggi yang dilaporkan, 57 wabak sudah tamat, 24 masih aktif dan satu wabak ‘hotspot’."Sepanjang tempoh 1 Januari hingga 18 Mac juga, sebanyak 74,257 premis telah diperiksa dan 1,812 kompaun dengan nilai RM885,917.00 telah dikeluarkan mengikut Akta Pemusnahan Serangga Pembawa Penyakit (APSPP) 1975 kepada pemilik premis yang dikesan terdapat pembiakan nyamuk Aedes", menurut kenyataan itu.

(Kes denggi di Kedah meningkat 387.1 peratus)

Tambahnya, Mesyuarat Jawatankuasa Pasukan Petugas Khas Denggi Peringkat Negeri Kedah telah diadakan semalam bagi meningkatkan kerjasama pelbagai agensi serta pembabitan masyarakat dalam usaha mengawal dan mencegah denggi."Masyarakat perlu bersama memikul tanggungjawab melaksanakan aktiviti pembersihan persekitaran serta mencari dan memusnahkan tempat pembiakan nyamuk Aedes di kediaman dan premis masing-masing", katanya.


Malaysia seru penubuhan agensi PBB urus isu air

KUALA LUMPUR, 24 Mac - Malaysia mencadangkan sebuah agensi khusus untuk air ditubuhkan di peringkat Pertubuhan Bangsa Bersatu (PBB) bagi melaksanakan Agenda Tindakan Air.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata agenda itu memerlukan rangka kerja yang menumpukan peranan air sebagai tonggak menghubungkan hasil sosial, alam sekitar, ekonomi dan budaya.

"PBB perlu terus membantu mewujudkan mekanisme bagi membolehkan negara maju menyediakan bantuan kewangan dan teknikal, serta pembangunan kapasiti untuk mempercepatkan pencapaian SDG 6 (Matlamat Pembangunan Mampan 6)," katanya ketika berucap di Persidangan Air 2023 PBB di New York, Amerika Syarikat pada Khamis.Nik Nazmi turut meminta masyarakat global memperakui bahawa krisis iklim adalah krisis air memandangkan dunia berdepan kekurangan air, peruntukan sanitasi yang tidak mencukupi, serta bencana yang lebih teruk dan kerap serta kejadian cuaca ekstrem."Perubahan iklim memburukkan dan melebarkan jurang pembangunan sedia ada. Air adalah tumpuan untuk menangani isu ini," katanya.


'Mai Nak Habaq' beri info semasa pada masyarakat

KANGAR, 23 Mac- Pelbagai pendekatan diambil Jabatan Penerangan Negeri (JAPEN) Perlis untuk memastikan setiap lapisan masyarakat mempunyai kesedaran bagi mengetahui berkenaan isu-isu semasa yang berlaku dalam negara ketika ini. Bertepatan dengan fungsinya bagi menyampaikan maklumat semasa kepada masyarakat, Program Mai Nak Habaq dilaksanakan sekitar kawasan Dewan Undangan Negeri Indera Kayangan.Menurut Pengarah JAPEN Perlis, Azrul Hasan, program yang dilaksanakan dengan kerjasama Pusat Khidmat DUN Indera Kayangan, Majlis Keselamatan Negara Negeri Perlis dan Suruhanjaya Komunikasi dan Multimedia Malaysia tertumpu di tujuh lokasi tumpuan umum.Ini termasuklah Kopitiam Tai Tong, Pasaraya Ten Ten, Medan Selera My House di Taman Perlis, Medan Selera Sena, Bank Islam Cawangan Kangar, Hadapan Borong Din di Taman Kemajuan dan Gerai Makanan Belakang Pasaraya The Store.

(Program Mai Nak Habaq dilihat satu pembaharuan, mendekatkan agensi kerajaan dengan masyarakat di kawasan yang menjadi tumpuan orang ramai)

Antara topik-topik yang dikongsikan bersama masyarakat adalah berkaitan scammer, usaha kerajaan dalam meningkatkan capaian liputan internet, penyebaran berita palsu, kepentingan caruman PERKESO bagi sektor swasta dan bekerja sendiri serta kepentingan menjaga keselamatan negara.Program Mai Nak Habaq dilihat satu pembaharuan iaitu dengan mendekatkan agensi kerajaan dengan masyarakat di kawasan yang menjadi tumpuan orang ramai.Bagi ADUN Indera Kayangan, Gan Ai Ling, usaha yang dilaksanakan JAPEN ini perlu diteruskan di seluruh Perlis agar masyarakat lebih cakna akan isu-isu semasa yang sedang berlaku dalam masyarakat.Beliau turut mengharapkan lebih banyak agensi kerajaan bekerjasama bersama JAPEN dalam usaha menyampaikan maklumat berkaitan perkhidmatan dan kepakaran agensi masing-masing untuk pengetahuan umum.


Lawatan PM ke Arab Saudi, peluang teroka kerjasama baharu

JEDDAH, 22 Mac - Perdana Menteri, Datuk Seri Anwar Ibrahim optimis lawatan rasmi tiga hari ke Arab Saudi dapat memberi peluang kepada kedua-dua negara meneroka kerjasama baharu dalam pelbagai bidang.Seterusnya memperkukuh hubungan bilateral antara Kuala Lumpur-Riyadh yang terjalin sejak tahun 1961. Kunjungan ke Arab Saudi, bagi memenuhi jemputan negara itu.Perdana Menteri tiba di sini, kira-kita pukul 6.42 pagi tadi waktu tempatan. Ketibaan beliau bersama isteri, Datuk Seri Dr. Wan Azizah Wan Ismail disambut Gabenor Jeddah, Putera Saud Bin Abdullah Bin Jalawi Al Saud. Turut serta pada lawatan rasmi itu ialah Menteri Luar, Datuk Seri Dr. Zambry Abdul Kadir dan Menteri Komunikasi dan Digital, Fahmi Fadzil.

(Perdana Menteri Datuk Seri Anwar Ibrahim (dua, kiri) dan isteriDatuk Seri Dr Wan Azizah Wan Ismail (kiri) menunaikan umrah di tanah suci Mekah)

Dalam pada itu, sebaik tiba di Jeddah, Perdana Menteri meneruskan perjalanan ke Mekah untuk menunaikan ibadah umrah, bersama-sama isteri. Mereka dibimbing mutawwif dari Malaysia, Mohammad Zarif Misbari yang juga penuntut tahun dua jurusan syariah di Universiti Raja Abdul Aziz, Jeddah. Turut serta menunaikan umrah ialah Dr. Zambry Abdul Kadir, Fahmi Fadzil serta delegasi Malaysia. Ziarah ke Madinah pula dijadual pada Jumaat ini, bagi mengakhiri lawatan rasmi tiga hari ke Arab Saudi.


(Selain industri minyak dan gas, perhatian harus turut tertumpu kepada peluang kerjasama dalam pelbagai sektor baharu yang pesat berkembang)

MEKAH, 23 Mac- Arab Saudi, negara terbesar di rantau Teluk dengan populasi penduduk mencecah 36-juta orang.Sekali gus menawarkan akses pasaran cukup luas untuk diteroka Malaysia.Selain industri minyak dan gas, perhatian harus turut tertumpu kepada peluang kerjasama dalam pelbagai sektor baharu yang pesat berkembang.Nilai dagangan Kuala Lumpur-Riyadh mencecah AS$10.26 bilionpada tahun 2022, peningkatan 159.2%, berbanding AS$4.23-bilion, tahun sebelumnya. Bagi tempoh sama, eksport ke Arab Saudi meningkat 43.8% manakala import dari negara itu bertambah 205.8%Meskipun ada lonjakan, namun jumlah eksport-import antara kedua-dua negara tidak seimbang. Jumlah eksport ke Arab Saudi masih jauh ketinggalan berbanding import dari negara itu ke Malaysia. Data Jabatan Perangkaan Malaysia menunjukkan, trend tersebut sudah berterusan sejak beberapa tahun lalu.Sehubungan itu, lawatan rasmi Perdana Menteri ke Arab Saudi amat penting, bukan saja bagi mengimbangi perdagangan dua hala, malah melonjakkannya ke tahap lebih tinggi. Pertemuan bersama komuniti perniagaan utama, mengisi agenda hari kedua kunjungan beliau.

Pertemuan ini merupakan satu wahana bagi YAB PM meneroka peluang ekonomi yang boleh diceburi ahli perniagaan Malaysia di Arab Saudi serta mempromosikan Malaysia sebagai destinasi pelaburan utama di rantau Asia Tenggara.Kekuatan Arab Saudi, semestinya dalam industri minyak dan gas, yang mencatat pertumbuhan positif dengan lonjakan 32.7% dalam KDNK tahun lalu. Permintaan terhadap bahan bakar dari negara itu meningkat drastik susulan konflik Rusia-Ukraine. Untuk itu, Malaysia harus mengintai usaha sama baharu dengan Arab Saudi, dalam industri berkenaan. Namun perlu diingat, inisiatif mempelbagaikan ekonomi bawah agenda wawasan 2030 yang dilancar Arab Saudi pada 2016, antara lain menyasarkan pengurangan kebergantungan negara itu pada minyak.Ini masanya untuk syarikat-syarikat Malaysia meneroka peluang kerjasama dalam pelbagai sektor, termasuk tenaga boleh baharu, teknologi telekomunikasi dan kesihatan.

(Datuk Wan Zaidi berkata Malaysia-Arab Saudi komited perkukuh hubungan dagang)

"Beberapa MOU dijangka ditandatangani kedua-dua negara. pemeteraian MoU itu akan beri peluang kepada kedua-dua negara meneroka potensi kerjasama dalam pelbagai bidang," kata Duta Besar Malaysia ke Arab SaudI, Datuk Wan Zaidi Wan Abdullah.Fokus juga perlu tertumpu kepada pembangunan beberapa projek bandar pintar bertaraf giga di Arab Saudi, antaranya Neom, Mukaab, Red Sea dan Qidiyya. "Malaysia perlu berusaha memastikan syarikat tempatan ‘mendapat tempat’ untuk terlibat sama dalam projek tersebut. Dengan kepakaran dan pengalaman dalam bidang kejuruteraan, tidak mustahil, matlamat itu mampu dicapai. Malah, kemampuan Malaysia juga sudah diakui Arab Saudi apabila diberi mandat mengendalikan operasi sistem perkhidmatan rel al-Mashaaer al-Mugadassah Makkah Metro dan projek naik taraf jambatan ke kompleks Jamarat," tambah beliau.


YDPA mahu kerjasama Malaysia-Singapura terus ditingkatkan

(Titah baginda, Malaysia dan Singapura perlu terus bekerjasama rapat dalam mempromosikan kestabilan, keselamatan dan menjadikan ASEAN sebagai kumpulan serantau yang dinamik)

KUALA LUMPUR, 21 Mac- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berharap Malaysia dan Singapura dapat meningkatkan kerjasama dalam bidang-bidang baharu dan pesat seperti ekonomi digital, keterjaminan makanan dan ekonomi hijau.Titah baginda, sebagai antara negara pengasas ASEAN, Malaysia dan Singapura perlu terus bekerjasama rapat dalam mempromosikan kestabilan, keselamatan dan menjadikan ASEAN sebagai kumpulan serantau yang dinamik."Saya amat percaya, ikatan persahabatan kukuh dalam kalangan rakyat kita akan terus menjadi faktor penting yang membentuk teras hubungan kedua-dua negara."Pertukaran lawatan peringkat tertinggi dalam kalangan pemimpin dan pegawai antara dua negara akan membina persefahaman dan kepercayaan bersama."Sepanjang sejarah kerjasama ekonomi, Singapura secara konsisten kekal sebagai salah satu rakan dagangan utama, dengan Singapura menjadi rakan dagangan kedua terbesar Malaysia dan juga sebaliknya Malaysia juga menjadi rakan dagang kedua terbesar Singapura.Baginda bertitah di Majlis Santapan Negara bersempena lawatan negara Presiden Singapura Halimah Yacob ke Malaysia di Istana Negara.Lawatan negara ini bukti hubungan kukuh, persaudaraan erat pemimpin dan rakyat kedua-dua negara.

(Pertingkat kerjasama Malaysia-Singapura kolaborasi pelbagai bidang baharu/Foto BERNAMA)


Pertukaran Pandu Puteri Malaysia-Singapura perkukuh hubungan rakyat

KUALA LUMPUR, 22 Mac- Saranan untuk mengadakan pertukaran yang lebih besar antara pergerakan Pandu Puteri Malaysia dan Singapura wajar disokong.Presiden Singapura, Halimah Yacob berkata, pertukaran itu penting dalam mengukuhkan hubungan rakyat dengan rakyat kedua-dua negara.Jelas beliau, saranan itu dibuat oleh Raja Permaisuri Agong, Tunku Azizah Aminah Maimunah Iskandariah semasa lawatan baginda ke Pandu Puteri Singapura Oktober tahun lepas.“Apabila teknologi semakin mengecilkan dunia kita, rangkaian rakan dan mentor transnasional akan menjadi sumber yang hebat.Justeru, saya amat bersetuju dengan Seri Paduka Baginda yang menyarankan pertukaran lebih besar, pertukaran itu boleh memainkan peranan penting dalam mengukuhkan hubungan rakyat dengan rakyat yang telah lama terjalin dan hubungan dua hala kedua-dua negara yang lebih cemerlang,” katanya.Beliau berucap semasa mengadakan lawatan ke Wisma Pandu Puteri, di sini.

Halimah yang dalam rangka lawatan negara selama tiga hari ke Malaysia juga berkata beliau gembira melihat kemajuan hubungan pergerakan Pandu Puteri kedua-dua negara yang semakin berkembang.Sebagai Penaung Pandu Puteri Singapura, beliau memaklumkan, pergerakan Pandu Puteri amat dekat di hatinya kerana ia bukan hanya mendedahkan wanita muda dengan rasa keakraban, tetapi memberi inspirasi kepada mereka untuk aktif dalam masyarakat.Presiden itu juga kagum apabila mengetahui aktiviti kreatif yang kerap dianjurkan Persatuan Pandu Puteri Malaysia untuk ahli-ahlinya bagi semua peringkat umur.


Presiden Singapura diberi sambutan negara di Istana Negara

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan bergambar bersama Presiden Singapura, Halimah Yacob ketika Istiadat Sambutan Lawatan Negara di Istana Negara hari ini/ Foto BERNAMA)

KUALA LUMPUR, 21 Mac - Presiden Singapura, Halimah Yacob yang dalam rangka lawatan tiga hari ke Malaysia diberi sambutan negara di Istana Negara.Ketibaan beliau dan suami, Mohamed Abdullah Alhabshee pada pukul 11 pagi disambut Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah.Hadir sama Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail serta Timbalan Perdana Menteri, Datuk Seri Dr Ahmad Zahid Hamidi serta barisan menteri kabinet.Upacara sambutan dimulakan dengan nyanyian lagu kebangsaan Singapura dan Malaysia oleh Pancaragam Pusat Tentera Udara Diraja Malaysia, disusuli tembakan meriam sebanyak 21 das.

(Presiden Singapura, Halimah Yacob memeriksa pasukan Kawalan Kehormat Utama Batalion Pertama Rejimen Askar Melayu Diraja (RAMD) pada upacara sambutan negara di Istana Negara hari ini/ Foto BERNAMA)

Presiden Singapura itu kemudian memeriksa kawalan kehormat membabitkan empat pegawai dan 103 anggota lain-lain pangkat daripada Batalion Pertama Rejimen Renjer Diraja (RAMD), Kem Wardieburn Setapak diketuai Mejar Mohd Fadjrin Masor@Mansor.Beliau kemudiannya bersama Al-Sultan Abdullah menyempurnakan acara penanaman pokok gelam di halaman istana.Kenyataan Wisma Putra memaklumkan lawatan tersebut bakal mengukuhkan lagi hubungan baik dan kerjasama pelbagai bidang antara kedua-dua negara.Singapura merupakan rakan dagangan kedua terbesar Malaysia dan terbesar dalam kalangan negara anggota ASEAN pada 2022 dengan jumlah perdagangan berjumlah RM367.53 bilion (US$83.53 bilion), peningkatan sebanyak 29.4 peratus berbanding jumlah dagangan pada 2021.


Projek-projek tebatan banjir disegerakan

PUTRAJAYA, 21 Mac - Projek-projek tebatan banjir akan disegerakan untuk mengurangkan impak bencana itu di negara ini pada masa depan.Perdana Menteri Datuk Seri Anwar Ibrahim yang juga Menteri Kewangan berkata Ketua Setiausaha Perbendaharaan Datuk Johan Mahmood Merican telah diarahkan untuk menyegerakan projek-projek tebatan banjir itu."Saya telah minta Perbendaharaan untuk segerakan proses tender segera untuk mengurangkan tekanan bagi tahun-tahun akan datang," katanya ketika berucap melancarkan Pasukan Sukarelawan Perkhidmatan Awam (PSPA) Pasca Banjir ke Johor, di sini.Seramai 1,520 penjawat awam yang mewakili pelbagai kementerian, jabatan dan agensi kerajaan menyertai misi pascabanjir selama dua hari itu, yang dikhususkan ke kawasan yang terjejas di sekitar daerah Batu Pahat.Menurut kenyataan yang dikeluarkan Jabatan Perdana Menteri (JPM) sempena majlis pelepasan pasukan itu, misi berkenaan lebih tertumpu dan bersasar kepada aspek pembersihan fasiliti perubatan, fasiliti pendidikan, bangunan kerajaan serta tempat awam.Pada 17 Mac lepas, Anwar mengarahkan semua jentera kementerian membantu misi pascabanjir di Johor dengan RM150 juta peruntukan tambahan telah disegerakan oleh Kementerian Kewangan.

(Anwar merakamkan  penghargaan kepada semua penjawat awam yang menyertaimisi pascabanjir di Johor itu serta menyifatkannya sebagai tindakan luar biasa)

"Kehadiran saudara saudari, percayalah dapat mengurangkan (beban) rakyat yang tertekan. Saya berdoa kita semua dapat jalankan tugas dengan ikhlas dan diberkati," kata Anwar.Anwar berkata mahasiswa dan badan bukan kerajaan (NGO) juga telah diminta untuk membantu misi pascabanjir di Johor.“Pascabanjir ini mencabar, kita tahu jabatan dan keluarga di Johor tidak mampu kendalikan kecuali ada usaha tambahan,” katanya.Jumlah penduduk terjejas banjir di Batu Pahat menunjukkan penurunan dengan 6,740 orang masih ditempatkan di 43 pusat pemindahan sementara (PPS), berbanding 7,972 orang di 44 PPS yang direkodkan pukul 8.00 malam tadi.Turut hadir Timbalan Perdana Menteri Datuk Seri Dr Ahmad Zahid Hamidi, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali dan Ketua Setiausaha Negara Tan Sri Mohd Zuki Ali.


Program polis bersama masyarakat akan terus dipertingkat

(Ketua Polis Perlis, Datuk Surina Saad)

KANGAR, 20 Mac- Masyarakat boleh memainkan peranan penting dengan memberikan kerjasama serta menyalurkan maklumat dalam mencegah dan mengekang kegiatan jenayah di negara ini.Bagi menghargai kerjasama yang diberikan masyarakat, pelbagai program dalam mendekati rakyat akan terus diberi perhatian.Menurut Ketua Polis Perlis, Datuk Surina Saad, pelbagai program telah dilaksanakan bersama masyarakat di seluruh Perlis.Antaranya Program Gerak Rahmah bersama Skim Rondaan Sukarela dalam usaha meningkatkan pencegahan jenayah bersama komuniti.Selain itu, turut dianjurkan Program Khidmat Komuniti, Program High Profile Policing serta Program Pencegahan Jenayah dan Kepolisan Komuniti, antara usaha digerakkan pihak polis secara berkala."Saya mohon sangat kalau boleh kita ingin dapat kerjasama yang lebih erat dengan masyarakat kerana polis dan masyarakat berpisah tiada. Harapan saya semoga PDRM akan menjadi satu pasukan yang unggul di dunia, Insyaallah," katanya.Surina ditemui pada Majlis Sambutan Peringatan Hari Polis Ke-216 di Ibu Pejabat Polis Kontinjen Perlis.

(Perbarisan pada Majlis Sambutan Peringatan Hari Polis Ke-216 di Ibu Pejabat Polis Kontinjen Perlis)

Sambutan berlangsung dengan penuh istiadat kepolisan juga melibatkan penyampaian sijil penghargaan kepada agensi dan jabatan kerajaan yang sentiasa memberi sokongan kepada PDRM.Selain itu penghargaan kepada petugas media atas liputan berkaitan pelbagai kejayaan PDRM di negeri itu.


KUALA LUMPUR, 22 Mac- Pusat Biodiversiti Malaysia bakal ditubuhkan bagi meningkatkan pengurusan biodiversiti negara.Menurut Timbalan Perdana Menteri, Datuk Seri Fadillah Yusof, pengukuhan pengurusan biodiversiti penting sebagai senjata dalam mematahkan kempen-kempen negatif pihak luar bagi mencemar nama baik negara, yang turut memberi kesan kepada sektor perladangan dan komoditi negara.Beliau yang mempengerusikan Mesyuarat Pertama Majlis Biodiversiti Negara (MBN) hari ini memaklumkan mesyuarat itu yang dihadiri menteri persekutuan, menteri besar, ketua menteri, ketua setiausaha negara dan 11 ahli majlis mensyuarat, membincangkan hala tuju dan strategi biodiversiti di peringkat kebangsaan.Sebanyak tiga Kertas Pertimbangan dan empat Kertas Makluman merangkumi inisiatif konservasi biodiversiti di Semenanjung, Sabah dan Sarawak telah dibentangkan. MBN bersetuju dengan Terma Rujukan Majlis Biodiversiti Negara; penyelarasan Kunming-Montreal Global Biodiversity Framework ke dalam Dasar Kepelbagaian Biologi Kebangsaan 2016-2025; dan penubuhan Pusat Biodiversiti Malaysia (Malaysia Biodiversity Centre - MBC) sebagai badan berkanun bagi meningkatkan pengurusan biodiversiti negara dan penubuhan Muzium Sejarah Alam Semulajadi Malaysia," kata Fadillah. Tambah beliau mengenai penyahutanan bagi tujuan penanaman sawit, Malaysia masih di bawah paras yang ditetapkan iaitu 5.6 juta daripada 6.5 juta hektar.Bersempena mesyuarat MBN, beliau turut melancarkan Pelan Induk Rangkaian Ekologi Central Forest Spine bagi menghubung, mengekalkan, memelihara dan memulihara kawasan-kawasan hutan yang terpisah di Semenanjung di kawasan Central Forest Spine (CFS).

(Datuk Seri Fadillah berkata Pusat Biodiversiti Malaysia bakal ditubuhkan)


Presiden Republik Singapura tiba di Malaysia

SEPANG, 20 Mac- Presiden Republik Singapura, Halimah Yacob tiba di Malaysia untuk rangka lawatan negara selama tiga hari.Beliau ditemani suami, Abdullah Alhabshee mendarat di Lapangan Terbang Antarabangsa Kuala Lumpur (KLIA) pukul 10.20 pagi menggunakan pesawat komersial.Ketibaan disambut Menteri Pembangunan Wanita, Keluarga dan Masyarakat, Datuk Seri Nancy Shukri.Delegasi turut disertai Menteri di Jabatan Perdana Menteri yang juga Menteri Kedua Pendidikan dan Hubungan Luar Singapura, Maliki Osman, selain Menteri Perdagangan Dan Industri Singapura, Low Yen Ling.

Esok, Presiden Halimah dijadual menghadiri majlis santapan diraja di Istana Negara selain mengadakan pertemuan dengan Perdana Menteri, Datuk Seri Anwar Ibrahim. Ini merupakan lawatan negara pertama beliau ke Malaysia sejak 2013.


Dasar eksport tenaga diperbaharui diteliti- Nik Nazmi

KUALA LUMPUR, 20 Mac - Kementerian Sumber Asli, Alam Sekitar dan Perubahan Iklim masih mengekalkan dasar eksport tenaga diperbaharui (RE) iaitu tidak mengeksport ke luar negara.Bagaimanapun, dasar itu diteliti berikutan permintaan beberapa negeri seperti Sarawak untuk mengeksport RE, kata Menterinya Nik Nazmi Nik Ahmad di sini."Pihak kerajaan meneliti kerana ada beberapa permintaan misalnya dari negeri Sarawak untuk mengeskport, jadi kita mahu kita hendak melihat kerangka keseluruhan dan baru-baru ini kita juga sedia maklum negara Kemboja dan Indonesia ada menandatangani samada MOU atau perjanjian dengan Singapura untuk mengeskpot RE," kata Nik Nazmi menjawab pertanyaan ahli parlimen Kota Bharu, Datuk Seri Takiyuddin Hassan dalam sesi soal jawab lisan di Dewan Rakyat.Tambahnya lagi, sekiranya kerajaan mengubah dasar tersebut ia pasti akan tertakluk kepada terma yang ditetapkan Malaysia.

(Nik Nazmi dalam sesi soal jawab lisan di Dewan Rakyat)

Pada masa sama, dengan pengeksportan RE, industri RE negara akan berkembang lebih pesat atas permintaan luar.

Sementara itu dalam perkembangan lain, Timbalan Menteri Belia dan Sukan, Adam Adli Abd Halim berkata Model Baharu Pembangunan Belia (MBPB) 2030 yang akan dilancarkan tahun ini akan memberi penekanan kepada permasalahan belia seperti pengangguran, ekonomi, kesihatan mental dan juga jurang digital.  Justeru, bagi menjayakan usaha ini, Kementerian Belia dan Sukan akan membuat penyelarasan dan kerjasama rentas kementerian."Bagi tahun 2023 KBS akan melaksanakan sebanyak 125 aktiviti yang akan digerakkan bersama rakan-rakan strategik seperti Kementerian Pendidikan, Kementerian Dalam Negeri, melalui Jabatan Penjara Malaysia, Kementeria Kemajuan Desa dan Wilayah, melalui perlaksanaan program 'social entreprenuership for rural youth', kem bina sejahtera, program belia mencegah ekstrimisme, projek reben kuning kebangsaan dan inisiatif intervensi dari belia utk belia Y2Y," kata Adam Adli, di sini.Tambah beliau kesemua program ini akan menyasarkan penyertaan belia hampir 30,000 orang.Kerjasama rentas kementerian ini berpandukan Dasar Belia Malaysia yang mengetengahkan konsep rentas pelaksanan dengan memberi penekanan kepada pendaya upayaan kumpulan pelaksana atau pemegang taruh.

(Adam Adli ketika menjawab pertanyaan wakil Kuala Pilah, Datuk Adnan Abu Hassan)


DMDI anjur jualan Pra-Ramadan Melaka Madani 2023

AYER KEROH, 20 Mac- Badan bukan kerajaan (NGO), Dunia Melayu Dunia Islam (DMDl) menganjurkan jualan Pra Ramadan Melaka Madani 2023 pada 21 Mac.Jualan yang berkonsepkan pasar tani itu bakal disertai kira-kira 50 peniaga, termasuk pihak pasar raya dan diadakan di tapak pasar tani Bukit Katil,dari jam 8 pagi hingga 6 petang.Menurut Biro Ekonomi DMDI, Datin Seri Azreen Abu Noh, program mendapat kerjasama pelbagai agensi termasuk Lembaga Pemasaran Pertanian Persekutuan (FAMA), Jabatan Perkhidmatan Veterinar, Kementerian Perdagangan Dalam Negeri dan Kos Sara Hidup (KPDN) dan Majlis Bandaraya Melaka Bersejarah (MBMB).Jualan akan mengetengahkan pelbagai barangan ditawarkan pada potongan harga antara lima hingga 20 peratus.

"Objektif kedua-dua program ini adalah untuk meningkat keupayaan ekonomi para peniaga dan menstabilkan kos sara hidup rakyat khususnya semasa musim perayaan antara empat teras strategik utama Melaka Madani ini adalah membina semula ekonomi selepas fasa COVID-19," katanya.Ujar Azreen, pihaknya menyasarkan pulangan jualan sehingga RM200,000.Beliau berkata demikian pada sidang media di Kota Cemerlang, Ayer Keroh.Jualan Pra Aidilfitri Melaka Madani 2023 juga bakal diadakan di lokasi dan waktu yang sama pada 20 April depan.


Pindaan dua akta berkaitan komunikasi bolehkan isu 3R ditangani - Fahmi

KUALA LUMPUR, 19 Mac - Pindaan terhadap Akta Komunikasi dan Multimedia 1998 (Akta 588) dan Akta Suruhanjaya Komunikasi dan Multimedia Malaysia 1998 (Akta 589) akan membolehkan isu seperti perkauman, agama dan Institusi Diraja (3R) ditangani. Menteri Komunikasi dan Digital Fahmi Fadzil berkata ia memandangkan banyak perkara dalam akta-akta yang diperkenalkan sejak 1998 itu perlu dikemas kini dengan mengambil kira perkembangan teknologi semasa yang telah jauh berubah.“Pindaan itu nanti juga akan turut melibatkan sesi libat urus bersama Ahli-ahli Parlimen dan kementerian akan menelitinya sebelum ia dijangka dibawa ke Parlimen pada penggal ini atau selewat-lewatnya tahun depan," katanya.Beliau berkata demikian selepas menjadi tetamu program forum bertajuk “Youth Empowerment Through Digital Platforms” bersempena Youth Empowerment Fair 2023 di Pusat Konvensyen Kuala Lumpur, di sini.Dalam forum itu, Fahmi turut berkongsi bahawa Raja-Raja Melayu ada menzahirkan pandangan dan nasihat berhubung kerisauan serta kegelisahan tentang isu ekstremisme.

(Menteri Komunikasi dan Digital Fahmi Fadzil berucap padaForum Pameran Memperkasa Belia 2023 di Pusat Konvensyen Kuala Lumpur (KLCC)/FOTO BERNAMA)

Ini susulan beberapa insiden melibatkan elemen 3R yang berlaku semenjak kebelakangan ini yang dikhuatiri boleh menjejaskan ketenteraman awam dan keharmonian di dalam negara.“Disebabkan itu hampir semua majlis agama (negeri) arahkan tidak berpolitik dalam masjid dan surau…dan saya sudah beritahu MCMC dan mereka telah mengeluarkan kenyataan hari ini mengenai isu 3R sebagai peringatan kepada setiap orang, jaga keselamatan, jaga tertib, jaga adab, jangan langgar,” katanya.MCMC dalam kenyataan hari ini sekali lagi mengingatkan orang ramai, agar tidak memuat naik atau berkongsi sebarang kandungan atau pandangan yang berbaur kebencian membabitkan elemen 3R di media sosial dan aplikasi pemesejan.Dalam perkembangan lain Fahmi berkata pihaknya telah berhubung dengan beberapa penyedia perkhidmatan Internet satelit untuk membantu komuniti luar bandar yang berada di kampung, desa dan pedalaman bagi mendapatkan akses Internet yang lebih murah.“Sebagai contoh ada yang terpaksa membelanjakan RM10 untuk satu gigabait (GB) data internet dan ini satu jumlah yang agak tinggi, jadi kita perlu tangani untuk memastikan akses Internet itu bukan hanya tersedia tapi juga tidak terlalu mahal untuk digunakan,” katanya. Fahmi berkata ketika ini 97 peratus kawasan berpenduduk di seluruh negara telah mempunyai akses kepada Internet dan telekomunikasi dan selebihnya masih belum mendapat kemudahan berkenaan seperti di pedalaman Sabah, Sarawak, selain di kawasan pos Orang Asli dan pulau yang mempunyai penduduk. - BERNAMA


"Satu keluarga, satu rumah' direalisasikan ke seluruh negara

MACHANG, 19 Mac - Sebanyak 108,000 unit rumah Projek Perumahan Rakyat (PPR) dibina di seluruh negara, bagi membantu rakyat khususnya golongan isi rumah B40 memiliki rumah sendiri.Menterinya, Nga Kor Ming berkata daripada jumlah itu, 98,000 unit sudah disiapkan manakala selebihnya masih dalam pembinaan.KPKT komited bagi merealisasikan misi 'satu keluarga, satu rumah' yang akan dilaksanakan di semua negeri.  "Saya bertekad berazam akan terus melakukan yang terbaik supaya semua negeri kita cuba mencapai misi kita satu keluarga satu rumah, setakat ini kita mempunyai jumlah pemilikan peratus pemilikan rumah rakyat Malaysia adalah 76.9 peratus kita adalah sedang menepati sasaran," kata Nga Kor Ming di sini.

(Nga Kor Ming bercakap dalam sidang media sempenaMajlis Penyerahan Surat Tawaran dan Kunci Rumah kepadaPenerima PPR Batu Belah Machangdan  PPR Batang Merbau, Tanah Merah, di sini)

Dalam pada itu, sebanyak lima projek PPR yang melibatkan 5,00 unit rumah disediakan dengan peruntukan RM900 juta khusus untuk anak-anak Kelantan yang tinggal di negeri ini.Penerima rumah itu dinasihat agar bertanggungjawab membayar kos penyelenggaran bagi memastikan semua kemudahan awam di PPR kekal bersih dan selesa.Sementara itu, rata-rata penerima tawaran rumah itu melahirkan rasa syukur dan gembira kerana penantian untuk memiliki rumah akhirnya tercapai."Memang sangat saya gembira lah sebab ini rumah pertama dan dengan kos hidup sekarang ini untuk mampu memiliki rumah itu kos tinggi jadi dengan bantuan kerajaan ini memberi manfaat lah bagi saya," kata penerima, Norlaila Deraman.  "Perasaan itu amat gembira sangat-sangat lah sebab ini adalah rumah pertama kami untuk kami diami nanti, amat bersyukur rezeki tuhan beri, dengan keizinan Allah SWT," penerima, Zaharuddin Mohamed.


Lawatan negara Presiden Singapura ke Malaysia

PUTRAJAYA, 20 Mac- Presiden Singapura Halimah Yacob akan mengadakan lawatan negara tiga hari ke Malaysia bermula hari ini.Ia adalah lawatan negara pertama Presiden Republik Singapura ke Malaysia sejak tahun 2013.Kementerian Luar dalam satu kenyataan memaklumkan, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan memberikan sambutan negara kepada Halimah di Istana Negara esok.Semasa lawatan itu, Halimah juga dijadualkan menerima kunjungan hormat daripada Perdana Menteri Datuk Seri Anwar Ibrahim.Kedua-dua pemimpin dijangka membincangkan pelbagai isu dua hala, serantau dan antarabangsa yang mempunyai kepentingan bersama.Menurut kenyataan itu, lawatan berkenaan akan mengukuhkan lagi hubungan baik dan kerjasama pelbagai bidang antara kedua-dua negara.

(Halimah Yacob akan mengadakan lawatan negara tiga hari ke Malaysia bermula hari ini/File BERNAMA)


RM2.08 juta insentif kepada pengguna e-wallet Bazar Ramadan Rahmah

KUANTAN, 19 Mac- Kementerian Perdagangan Dalam Negeri dan Kos Sara Hidup (KPDN) memperuntukkan RM2.08 juta sebagai insentif kepada pengguna e-wallet yang hadir ke Bazar Ramadan Rahmah sepanjang bulan mulia itu.Peruntukan tersebut bagi meningkatkan kadar penggunaan e-tunai di samping mengurangkan kos sara hidup.Timbalan Menterinya, Fuziah Salleh berkata, seramai 96,000 pengunjung Bazar Ramadan Rahmah di 16 negeri termasuk Wilayah Persekutuan dan Labuan berpeluang mendapat sekali insentif sebanyak RM20 menerusi e-wallet masing-masing.Tambahnya, pemberian e-wallet itu akan diagihkan sepanjang bulan Ramadan kepada 6,000 pengunjung Bazar Ramadan Rahmah di setiap negeri."Sekarang ini e-wallet terbuka kepada pengunjung Bazar Ramadan Rahmah dan kita sedang membuka kepada rakan strategik yang menawarkan platform untuk e-wallet," katanya.Jelasnya, daripada 50 Bazar Ramadan Rahmah yang disasarkan kementerian, sebanyak 29 buah bazar di seluruh negara telah berdaftar dan akan bermula seawal 23 Mac ini di lokasi yang didiami golongan B40.Setiap bazar mempunyai 30 buah gerai yang mana peniaga menawarkan penjimatan makanan sebanyak 30% dan Menu Rahmah.

(Timbalan Menteri Perdagangan Dalam Negeri dan Kos Sara Hidup, Fuziah Salleh)

Bazar Ramadan Rahmah juga akan dipantau menerusi Akta Kawalan Harga dan Antipencatutan 2011 bagi memastikan harga terkawal.Jelasnya, kementerian menjalin kerjasama erat dan sentiasa berunding bersama Kementerian Pertanian dan Keterjaminan Makanan (KPKM) bagi memastikan kos sara hidup dapat dikawal.Beliau berkata demikian kepada pemberita selepas Program Penyerahan Bubur Lambuk anjuran Lembaga Pemasaran Pertanian Persekutuan (FAMA) Pahang di Tapak Pasar Tani UTC, di sini.Sebanyak 6,000 bekas diagihkan kepada peniaga dan pengunjung pasar tani.


LHDN minta pemohon kemas kini permohonan

KUALA LUMPUR, 18 Mac - Pemohon bantuan Sumbangan Tunai Rahmah (STR) diminta mengemas kini permohonan bagi memastikan data kekal relevan untuk dilaksanakan pada tahun ini, menurut Lembaga Hasil Dalam Negeri (LHDN).LHDN berkata penerima yang tidak mengemas kini permohonan tiga tahun berturut-turut sepanjang pelaksanaan Bantuan Sara Hidup 2020, Bantuan Prihatin Rakyat 2021 dan Bantuan Keluarga Malaysia 2022 perlu berbuat demikian."Penerima STR fasa satu yang mempunyai perubahan maklumat terkini perlu mengemas kini permohonan.“Sebagai panduan mengenai permohonan baharu dan kemas kini maklumat STR, pemohon boleh membuat rujukan kepada set Soalan Lazim (FAQ) STR 2023 dan yang telah dimuat naik pada portal rasmi STR di https://bantuantunai.hasil.gov.my/,” menurut kenyataan itu pada hari ini.Pemohon boleh menghubungi talian Hasil Care Line di talian 03-8911 1000 atau 603-8911 1100 (luar negara)Hasil Live Chat serta mengemukakan maklum balas di portal rasmi HASiL di https://maklumbalaspelanggan.hasil.gov.my/MaklumBalas/ms-my/public sekiranya pemohon mempunyai sebarang pertanyaan.


Agihan kerusi PRN dimuktamadkan dalam tempoh singkat

KUALA LUMPUR, 20 Mac- Agihan kerusi Pilihan Raya Negeri (PRN) melibatkan parti dalam Kerajaan Perpaduan akan dimuktamadkan dalam tempoh singkatKeputusan itu bagi memastikan rundingan secara terperinci dibuat oleh jawatankuasa yang dibentuk melibatkan semua parti dalam kerajaan.Perdana Menteri, Datuk Seri Anwar Ibrahim berkata kredibiliti barisan Majlis Kerja Tertinggi UMNO yang baharu dapat mengukuhkan lagi kesepakatan dan kekuatan kerajaan perpaduan untuk menghadapi PRN di enam buah negeri."Kemajuan yang baik, tapi kita bincang secara terperinci kerana jawatankuasa mewakili parti-parti yang terlibat akan terus berbincang."Kita juga mengambil maklum tentang perkembangan terkini dan mengucapkan setinggi tahniah kepada Presiden UMNO, Datuk Seri Zahid dan seluruh barisan pimpinan yang menunjukkan satu kemenangan dan pasukan yang meyakinkan."Saya percaya dengan ini akan dapat memperkukuh hubungan dan kekuatan kerajaan," kata Anwar dalam sidang media selepas mempengerusikan Mesyuarat Sekretariat Kerajaan Perpaduan kali kedua di Menara Dato' Onn, Pusat Dagangan Dunia (WTC) di sini.Terdahulu, Setiausaha Agung PKR, Datuk Seri Saifuddin Nasution memaklumkan agenda utama Mesyuarat Sekretariat akan membincangkan strategi dan persiapan untuk menghadapi PRN. Timbalan Pengerusi Barisan Nasional, Datuk Seri Mohamad Hasan pula menjelaskan agenda utama mesyuarat akan tertumpu kepada komunikasi strategik dan pelaksanaan manifesto kepada rakyat.

(Datuk Seri Anwar mempengerusikan mesyuarat Sekretariat Kerajaan Perpaduan/BERNAMA)


12 lagi pam air akan digunakan, atasi banjir bergenang di Batu Pahat

BATU PAHAT, 18 Mac- Sebanyak 12 lagi pam air akan digunakan bagi menyedut air dari kawasan banjir bergenang di sekitar Batu Pahat, Johor.

Masalah banjir bergenang itu dijangka selesai sebelum Ramadan.Menteri Besar Johor, Datuk Onn Hafiz Ghazi berkata ketika ini, 61 pam beroperasi 24-jam bagi mempercepat proses menurunkan paras air di Sri Medan, Parit Jelutong dan Parit Raja."Alternatif lain juga sedang diusahakan termasuk kerja-kerja mendalamkan sungai-sungai di daerah tersebut," katanya.

(Menteri Besar Johor, Datuk Onn Hafiz Ghazi)

Southern Volunteers turut melaksana misi pasca banjir selama empat hari mulai esok, melibatkan 531 sukarelawan daripada 11 pihak berkuasa tempatan (PBT), pertubuhan belia, NGO dan badan korporat.Setakat 8 pagi tadi, banjir di Johor dilaporkan  semakin surut dengan jumlah mangsa yang masih berada di 83 pusat pemindahan sementara (PPS) ialah 21,127 orang, melibatkan dua daerah iaitu di Batu Pahat dan Segamat.


AADK, PETRONAS meterai MoU program TEKAD

KUALA LUMPUR, 17 Mac- Agensi Antidadah Kebangsaan (AADK) bersama Petroliam Nasional Berhad (PETRONAS) memeterai memorandum persefahaman (MoU) bagi pelaksanaan program Tempat Kerja Bebas Dadah (TEKAD) pada Jumaat.Usaha itu sebagai kesinambungan usaha sama antara kedua-dua pihak sejak 2022 melalui kolaborasi Keselamatan Kumpulan dan Kumpulan Kesihatan, Keselamatan dan Alam Sekitar dalam mengendalikan program berbentuk kempen kesedaran serta latihan berteraskan TEKAD.Ketua Pengarah AADK, Sutekno Ahmad Belon berkata, program pencegahan dadah di tempat kerja adalah selaras dengan 'International Standard On Drug Use Prevention' yang melibatkan tujuh langkah utama, antaranya komitmen pengurusan atasan, polisi dan kawalan kuasa pencegahan dadah.“Selain itu, pelaksanaan latihan untuk penyelia, program pendidikan dan kesedaran, latihan untuk penyedia program pendidikan dan kesedaran kepada pekerja, program pencegahan dadah dalam komuniti, program rawatan dan pemulihan serta integrasi semula ke dalam pekerjaan turut menjadi langkah dalam standard berkenaan.“Sehubungan itu, isu dan masalah penyalahgunaan dadah di tempat kerja perlu menjadi agenda utama majikan kerana masalah ini antara penentu yang boleh mempengaruhi tahap keselamatan dan kesihatan pekerjaa.“Penyalahgunaan dadah termasuk alkohol di tempat kerja bukan sahaja boleh mengakibatkan kehilangan nyawa, kecederaan, kerosakan harta benda, menjejaskan imej dan reputasi organisasi, malah mengancam keselamatan pelanggan,” katanya ketika berucap dalam majlis Menandatangani Perjanjian MoU TEKAD di sini.

(Sutekno bersama Adnan menyaksikan majlis Menandatangani Perjanjian MoU TEKAD antara AADK dan PETRONAS

Dalam pada itu, Sutekno menzahirkan keyakinan terhadap syarikat gergasi negara itu dapat memperkukuhkan lagi kedudukan dan pencapaian menerusi pelaksanaan program TEKAD kerana kerana ia berupaya mewujudkan persekitaran yang sihat, selamat dan sejahtera. “Di samping itu juga, secara tidak langsung, warga kerja PETRONAS dapat menjadi agen penyebaran maklumat tentang bahaya dadah kepada rakan, jiran, keluarga dan komuniti keseluruhannya.“Dalam merealisasikan matlamat ini, AADK sedia berkongsi pengetahuan dan kemahiran dalam mengendalikan program TEKAD selaras dengan usaha menggalakkan pihak majikan melaksanakan polisi tempat kerja bebas dadah.Mengulas lanjut beliau menambah, sepanjang 2022, PETRONAS telah mengadakan kerjasama secara bersiri dengan AADK dalam penganjuran TEKAD, program berbentuk bual kesihatan, training of trainers (ToT) dilaksanakan menyasarkan kumpulan pengurusan tertinggi dan kakitangan PETRONAS.Turut hadir Ketua Pegawai Operasi PETRONAS, Adnan Zainal Abidin, Naib Presiden, Kumpulan Kesihatan, Keselamatan dan Alam Sekitar (HSE), Yong Sai Chung, Ketua Keselamatan Kumpulan PETRONAS, Dato’ Sri Zulkifli Abdullah dan Timbalan Ketua Pengarah (Operasi) AADK, Dato' Dr Muhamad Sade Mohamad Amin.